text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
-
Ebyafaayo ebikwata ku bujeemu bwa Isirayiri (1-32)
-
Isirayiri esuubizibwa okukomezebwawo (33-44)
-
Obunnabbi obukwata ku bukiikaddyo ((45-49)
20 Awo ku lunaku olw’ekkumi, olw’omwezi ogw’okutaano, mu mwaka ogw’omusanvu, abamu ku bakadde ba Isirayiri ne bajja ne batuula mu maaso gange okwebuuza ku Yakuwa.
2 Yakuwa n’aŋŋamba nti:
3 “Omwana w’omuntu, yogera n’abakadde ba Isirayiri obagambe nti, ‘Bw’ati Yakuwa Mukama Afuga Byonna bw’agamba: “Muzze okunneebuuzaako? ‘Kale nga bwe ndi omulamu, sijja kubaddamu,’+ bw’ayogera Yakuwa Mukama Afuga Byonna.”’
4 “Oli mwetegefu okubasalira omusango? Omwana w’omuntu, oli mwetegefu okubasalira omusango? Bategeeze eby’omuzizo bajjajjaabwe bye baakola.+
5 Bagambe nti, ‘Bw’ati Yakuwa Mukama Afuga Byonna bw’agamba: “Ku lunaku lwe nnalonda Isirayiri,+ nnalayirira abaana ba Yakobo, ne nneemanyisa gye bali nga bali mu nsi ya Misiri.+ Mazima ddala nnabalayirira ne mbagamba nti, ‘Nze Yakuwa Katonda wammwe.’
6 Ku lunaku olwo nnalayira okubaggya mu nsi ya Misiri mbatwale mu nsi gye nnabanoonyeza, ensi ekulukuta amata n’omubisi gw’enjuki.+ Ensi eyo ye yali esinga ensi endala zonna okulabika obulungi.
7 Awo ne mbagamba nti, ‘Buli omu asuule ebintu eby’omuzizo ebiri mu maaso ge; temwefuula abatali balongoofu na bifaananyi by’e Misiri ebyenyinyaza.+ Nze Yakuwa Katonda wammwe.’+
8 “‘“Naye banjeemera, ne bagaana okumpuliriza. Tebaasuula bintu eby’omuzizo ebyali mu maaso gaabwe, era tebaaleka bifaananyi by’e Misiri ebyenyinyaza.+ N’olwekyo nnamalirira okubafukako obusungu bwange n’okubamalirako ekiruyi kyange mu nsi ya Misiri.
9 Naye nnina kye nnakolawo olw’erinnya lyange, lireme okuvumaganyizibwa mu mawanga mwe baali.+ Kubanga nneemanyisa gye bali mu maaso g’amawanga ago bwe nnabaggya mu nsi ya Misiri.+
10 Bwe ntyo ne mbaggya mu nsi ya Misiri ne mbatwala mu ddungu.+
11 “‘“Nnabawa amateeka gange ne mbamanyisa n’ebiragiro byange,+ omuntu abigoberera asobole okuba omulamu.+
12 Era nnabawa ne ssabbiiti zange+ zibe akabonero wakati wange nabo,+ balyoke bamanye nga nze Yakuwa nze mbatukuza.
13 “‘“Naye ab’ennyumba ya Isirayiri banjeemera mu ddungu.+ Tebaatambulira mu mateeka gange era baagaana okukwata ebiragiro byange, ebisobozesa omuntu abigoberera okuba omulamu. Bavvoola ssabbiiti zange. N’olwekyo nnamalirira okubafukako obusungu bwange mu ddungu mbazikirize.+
14 Nnina kye nnakolawo olw’erinnya lyange, lireme okuvumaganyizibwa mu mawanga, agaalaba nga mbaggya mu nsi ya Misiri.+
15 Ate era nnabalayirira mu ddungu nti siribatwala mu nsi gye nnali mbawadde+—ensi ekulukuta amata n’omubisi gw’enjuki,+ ensi esinga ensi endala zonna okulabika obulungi—
16 kubanga baagaana okukwata ebiragiro byange, tebaatambulira mu mateeka gange, era bavvoola ssabbiiti zange, kubanga emitima gyabwe gyali gigoberera ebifaananyi byabwe ebyenyinyaza.+
17 “‘“Naye nnabakwatirwa ekisa ne sibazikiriza; saabasaanyaawo mu ddungu.
18 Nnagamba abaana baabwe mu ddungu+ nti, ‘Temutambulira mu biragiro bya bajjajjammwe,+ temukwata mateeka gaabwe, era temwefuula abatali balongoofu na bifaananyi byabwe ebyenyinyaza.
19 Nze Yakuwa Katonda wammwe. Mutambulire mu mateeka gange era mukwate ebiragiro byange.+
20 Mutukuze ssabbiiti zange,+ era zinaabanga akabonero wakati wange nammwe, mulyoke mumanye nti nze Yakuwa Katonda wammwe.’+
21 “‘“Naye abaana banjeemera.+ Tebaatambulira mu mateeka gange era tebaakwata biragiro byange, ebisobozesa omuntu abigoberera okuba omulamu. Bavvoola ssabbiiti zange, n’olwekyo nnamalirira okubafukako obusungu bwange n’okubamalirako ekiruyi kyange mu ddungu.+
22 Naye ekyo saakikola,+ wabula nnina kye nnakolawo olw’erinnya lyange,+ lireme okuvumaganyizibwa mu maaso g’amawanga, agaalaba nga mbaggya mu nsi ya Misiri.
23 Era nnabalayirira mu ddungu nti ndibasaasaanya mu mawanga ne mu nsi ez’enjawulo,+
24 kubanga tebaakwata biragiro byange, baagaana okukwata amateeka gange,+ bavvoola ssabbiiti zange, era baagoberera ebifaananyi bya bajjajjaabwe ebyenyinyaza.+
25 Era nnabaleka okugoberera amateeka agataali malungi, n’ebiragiro ebitandibasobozesezza kuba balamu.+
26 Ne mbaleka okweyonoona ne ssaddaaka zaabwe, bwe baayokyanga buli mwana waabwe omuggulanda mu muliro,+ ndyoke mbazikirize, bamanye nti nze Yakuwa.”’
27 “Kale omwana w’omuntu, yogera n’ab’ennyumba ya Isirayiri, obagambe nti, ‘Bw’ati Yakuwa Mukama Afuga Byonna bw’agamba: “Bwe bati bajjajjammwe bwe banvumaganya bwe bataali beesigwa gye ndi.
28 Bwe nnabatuusa mu nsi gye nnalayira okubawa,+ ne balaba obusozi obuwanvu bwonna n’emiti egirina ebikoola ebingi,+ baatandika okuwaayo ssaddaaka zaabwe, n’ebiweebwayo byabwe ebinyiiza. Baaweerangayo eyo ssaddaaka zaabwe ez’evvumbe eddungi, era n’ebiweebwayo eby’eby’okunywa.
29 Ne mbabuuza nti, ‘Ekifo kino ekigulumivu gye mugenda kirina makulu ki? (Kikyayitibwa Ekifo Ekigulumivu n’okutuusa leero.)’”’+
30 “Kaakano, gamba ab’ennyumba ya Isirayiri nti, ‘Bw’ati Yakuwa Mukama Afuga Byonna bw’agamba: “Nammwe mweyonoona nga bajjajjammwe bwe beeyonoona nga bagoberera ebifaananyi byabwe ebyenyinyaza okwenda nabyo mu by’omwoyo?+
31 Era n’okutuusa leero mukyeyonoona nga muwaayo ssaddaaka eri ebifaananyi byammwe byonna ebyenyinyaza, nga mwokya abaana bammwe mu muliro?+ Kale mmwe ab’ennyumba ya Isirayiri, nnyinza ntya okubaddamu bwe munneebuuzaako?”’+
“‘Nga bwe ndi omulamu,’ bw’ayogera Yakuwa Mukama Afuga Byonna, ‘sijja kubaddamu.+
32 N’ekyo kye mulowooza nga mugamba nti, “Ka tubeere ng’amawanga amalala, ng’abantu b’omu nsi endala, abasinza amayinja n’emiti,”+ tekijja kubaawo.’”
33 “‘Kale nga bwe ndi omulamu,’ bw’ayogera Yakuwa Mukama Afuga Byonna, ‘Nja kubafuga n’omukono ogw’amaanyi era ogugoloddwa, era nja kubafukako obusungu bwange.+
34 N’omukono ogw’amaanyi era ogugoloddwa, era n’obusungu obungi, nja kubaggya mu mawanga era mbakuŋŋaanye okuva mu nsi ez’enjawulo gye mwasaasaanyizibwa.+
35 Nja kubatwala mu ddungu ery’amawanga mbawozeseze eyo nga tutunuuliganye maaso ku maaso.+
36 “‘Nja kuwoza nammwe nga bwe nnawoza ne bajjajjammwe mu ddungu ly’e Misiri,’ bw’ayogera Yakuwa Mukama Afuga Byonna.
37 ‘Nja kubayisa wansi w’omuggo gw’omusumba+ era nkole nammwe endagaano gye mulina okukwata.
38 Naye nja kuggya mu mmwe abanjeemera n’abo aboonoona mu maaso gange.+ Nja kubaggya mu nsi gye balimu ng’abagwira, naye tebajja kuyingira mu nsi ya Isirayiri;+ mujja kumanya nti nze Yakuwa.’
39 “Mmwe ab’ennyumba ya Isirayiri, bw’ati Yakuwa Mukama Afuga Byonna bw’agamba: ‘Buli omu ku mmwe agende aweereze ebifaananyi bye ebyenyinyaza.+ Naye oluvannyuma bwe mutampulirize, nja kubaabulira, era temujja kuddamu kuvvoola linnya lyange ettukuvu ne ssaddaaka zammwe era n’ebifaananyi byammwe ebyenyinyaza.’+
40 “‘Ku lusozi lwange olutukuvu, ku lusozi lwa Isirayiri oluwanvu,’+ bw’ayogera Yakuwa Mukama Afuga Byonna, ‘ab’ennyumba ya Isirayiri bonna gye banampeererezanga mu nsi.+ Eyo gye nnaabasiimira, era eyo gye mujja okundeetera bye munaaba muwaddeyo n’ebibala ebibereberye eby’ebiweebwayo byammwe, ebintu byammwe byonna ebitukuvu.+
41 Olw’ebiweebwayo byammwe eby’evvumbe eddungi, nja kubasiima bwe ndibaggya mu mawanga era ne mbakuŋŋaanya okuva mu nsi ez’enjawulo gye mwasaasaanyizibwa;+ era nja kutukuzibwa mu maaso g’amawanga okuyitira mu mmwe.’+
42 “‘Era mujja kumanya nti nze Yakuwa+ bwe nnaabatuusa mu nsi ya Isirayiri+ gye nnalayira okuwa bajjajjammwe.
43 Nga muli eyo, mujja kujjukira engeri gye mweyisangamu n’ebyo bye mwakolanga ne mufuuka abatali balongoofu,+ era mujja kukwatibwa ensonyi olw’ebintu ebibi byonna bye mwakola.+
44 Awo mujja kumanya nti nze Yakuwa, bwe nnaabaako kye nkola olw’erinnya lyange,+ naye nga sikikola okusinziira ku nneeyisa yammwe embi oba olw’ebikolwa byammwe ebikyamu, mmwe ab’ennyumba ya Isirayiri,’ bw’ayogera Yakuwa Mukama Afuga Byonna.”
45 Yakuwa era n’ayogera nange n’aŋŋamba nti:
46 “Omwana w’omuntu kyuka otunule ku luuyi olw’ebukiikaddyo oyogere eri obukiikaddyo, olangirire ekinaatuuka ku kibira eky’ebukiikaddyo.
47 Gamba ekibira eky’ebukiikaddyo nti, ‘Wulira ekigambo kya Yakuwa. Bw’ati Yakuwa Mukama Afuga Byonna bw’agamba: “Nja kukukumako omuliro+ gwokye emiti gyo gyonna emibisi n’emikalu. Omuliro ogwo tegujja kuzikizibwa,+ era abantu bonna okuva ebukiikaddyo okutuuka ebukiikakkono bajja kubabulwa.
48 Abantu bonna bajja kukiraba nti nze Yakuwa, nze nkikumyeko omuliro, era tegujja kuzikizibwa.”’”+
49 Ne ŋŋamba nti: “Ai Yakuwa Mukama Afuga Byonna! Banjogerako nti, ‘Tagera bugezi ngero?’”
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Ezeekyeri 20
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
EBYONGEREZEDDWAKO
Eky’Ekiro kya Mukama Waffe—Omukolo Oguweesa Katonda Ekitiibwa
ABAKRISTAAYO baalagirwa okukuza Ekijjukizo ky’okufa kwa Kristo. Omukolo guno era guyitibwa “eky’Ekiro kya Mukama Waffe.” (1 Abakkolinso 11:20) Gulina makulu ki? Ddi era mu ngeri ki gye gusaanidde okukwatibwamu?
Yesu Kristo yatandikawo omukolo guno ku lunaku lw’embaga y’Ekiyudaaya ey’Okuyitako mu 33 C.E. Embaga ey’Okuyitako yakwatibwanga omulundi gumu mu mwaka ku lunaku olw’e 14 mu mwezi gw’Ekiyudaaya ogwa Nisani. Okusobola okumanya ennaku z’omwezi zino we zaabererangawo, Abayudaaya baalindiriranga olunaku mu mwaka essaawa ez’emisana lwe ziba nga zenkanankana n’ez’ekiro, kwe kugamba, essaawa 12 ez’emisana n’ez’ekiro 12. Olunaku omwezi lwe gwasookanga okuboneka ng’olunaku luno luwedde, lwe lwabanga entandikwa ya Nisani. Nga wayiseewo ennaku 14, embaga ey’Okuyitako yakwatibwanga ng’enjuba emaze okugolooba.
Yesu yakwata embaga ey’Okuyitako ng’ali n’abatume be. Oluvannyuma lw’okugamba Yuda Isukalyoti okufuluma, yatandikawo omukolo ogw’Eky’Ekiro kya Mukama Waffe. Omukolo guno gwe gwadda mu kifo ky’embaga y’Ekiyudaaya ey’Okuyitako era n’olw’ensonga eyo, gusaanidde okukwatibwa omulundi gumu mu mwaka.
Enjiri ya Matayo egamba bw’eti: “Yesu n’atoola omugaati, ne yeebaza, n’agumenyamu; n’awa abayigirizwa, n’agamba nti Mutoole, mulye; guno gwe mubiri gwange. N’atoola ekikompe, ne yeebaza, n’abawa, ng’agamba nti Munywe ku kino mwenna; kubanga kino gwe musaayi gwange ogw’endagaano, oguyiika ku lw’abangi olw’okuggyawo ebibi.”—Matayo 26:26-28.
Abamu balowooza nti Yesu yafuula omugaati omubiri gwe ate enviinyo n’agifuula omusaayi gwe. Kyokka, Yesu we yaweera abayigirizwa be omugaati guno, omubiri gwe tegwaliko kamogo konna. Ddala Abayigirizwa ba Yesu baali balya mubiri gwe era nga banywa musaayi gwe? Nedda. Singa baali balya mubiri gwe, ekyo kyandibadde kulya muntu, ekikolwa ekimenya etteeka lya Katonda. (Olubereberye 9:3, 4; Eby’Abaleevi 17:10) Okusinziira ku Lukka 22:20, Yesu yagamba: “Ekikompe kino ye ndagaano empya mu musaayi gwange oguyiika ku lwammwe.” Ekikompe kino kyafuuka “endagaano empya”? Ekyo tekisoboka olw’okuba endagaano kuba kukkiriziganya wakati w’abantu.
N’olwekyo, byombi omugaati n’enviinyo, bubonero. Yesu yakozesa omugaati ogwali gufisseewo ku kijjulo ky’Okuyitako. Omugaati ogwo tegwateekebwamu kizimbulukusa kyonna. (Okuva 12:8) Baibuli ekozesa ekizimbulukusa okukiikirira ekibi n’okuvunda. N’olw’ekyo, omugaati gukiikirira omubiri gwa Yesu ogwali gutuukiridde gwe yawaayo nga ssaddaaka. Tegwalina kibi.—Matayo 16:11, 12; 1 Abakkolinso 5:6, 7; 1 Peetero 2:22; 1 Yokaana 2:1, 2.
Enviinyo ekiikirira omusaayi gwa Yesu. Omusaayi gwa Yesu gusobozesa endagaano empya okussibwa mu nkola. Yesu yagamba nti omusaayi gwe gwayiibwa “olw’okuggyawo ebibi.” N’olwekyo, abantu basobola okuba abalongoofu mu maaso ga Katonda era basobola okuyingira mu ndagaano empya ne Yakuwa. (Abaebbulaniya 9:14; 10:16, 17) Endagaano eno esobozesa Abakristaayo abeesigwa 144,000 okugenda mu ggulu. Nga bali eyo, bajja kuweereza nga bakabaka era bakabona okusobozesa abantu bonna okufuna emikisa.—Olubereberye 22:18; Yeremiya 31:31-33; 1 Peetero 2:9; Okubikkulirwa 5:9, 10; 14:1-3.
Baani abasaanidde okulya n’okunywa ku bubonero buno obw’Ekijjukizo? Abo bokka abali mu ndagaano empya—abo abalina essuubi ery’okugenda mu ggulu—be basaanidde okulya ku mugaati n’okunywa ku nviinyo. Omwoyo gwa Katonda omutukuvu gumanyisa abalinga abo nti balondeddwa okuba bakabaka mu ggulu. (Abaruumi 8:16) Ate era, bali mu ndagaano y’Obwakabaka ne Yesu.—Lukka 22:29.
Ate abo abalina essuubi ery’okubeera mu Lusuku lwa Katonda ku nsi emirembe gyonna? Bagondera ekiragiro kya Yesu ne babeerawo ku mukolo gw’Eky’Ekiro kya Mukama waffe, naye babaawo ng’abatunuulizi, tebalyako ku bubonero. Omulundi gumu mu mwaka nga Nisani 14, oluvannyuma lw’enjuba okugwa, Abajulirwa ba Yakuwa bakwata omukolo gw’Eky’Ekiro kya Mukama waffe. Wadde nga batono nnyo abagenda mu ggulu, omukolo guno gwa muganyulo nnyo eri Abakristaayo bonna. Kye kiseera buli omu lw’afumiitiriza ku kwagala okw’ekitalo Yakuwa Katonda n’Omwana we Yesu Kristo kwe baatulaga.—Yokaana 3:16.

robotstxt: allowed

filter: keep


text:
\r\r\r\r
Omutendesi wa ttiimu y’eggwanga ayise abazanyi mukaaga okuva mu ttiimu KCCA FC okwegatta ku ttiimu enazanya omupiira gwa Senegal ne Cape Verde
Oluvanyuma lwa ttiimu ya KCCA FC okukuba ttiimu ya Rivers United goolo 2:1 Ku lw’omukaaga, Omutendesi wa ttiimu y’eggwanga ‘The Uganda Cranes’ Multin Seredojovic Micho ayise abazanyi mukaaga okuva mu ttiimu eno okwegatta Ku ttiimu enezanya Senegal olunaku lw’enkya ssaako ne ttiimu ya Cape Verde Ku lw’omukaaga
Uganda Cranes yakuzanya Senegal olunaku lw’enkya mu mupira gw’omukwano nga yetegekera okuzanya ttiimu ya Cape Verde ku lw’omukaaga mu gw’okusunsula abaneetaba mu mpaka za African Cup of Nation 2019
Omuwogezi w’ekibiina ekiddukanya omuzanyo gw’omupiira mu ggwanga ekya FUFA Ahmed Hussien agamba nti abazanyi bano bamaze okutuuka nkambi era bakukulemberamu ttiimu enazanya enkya
Hussien ayongedde okutunyonyola ku kapiteeni wa Uganda Cranes era omukwasi wa goolo Denis Onyango
Mu bazanyi b’a yise okuva mu KCCA FC mulimu omukwasi Benjamin Ochan, abazibizi Denis Okot, Isaac Muleme ne Timothy Awanyi sako nabatebe Geoffrey Serunkuma ne Derrick Nsibambi
\r\r\r\r


text:
Wamu nokwagala kwamanyi okwedda okutannaba kuziba kiwundu kyabwagazi bwakyonokwokerera okulumya kwakoma wo mukusisinkana ekyengera ekyakakano.
Kitange yagenda nga annyumizaako Hijja-ye eya sooka, nga mumaasoge mulimu olutuuyotuuyo lukulukuta, nga nekululimirwe kuliko okwekesa okwekimpoowooze, nga waggulu wakamwaake waliyo okumweenyegeta okulaga okwagala nga kugezaako okweyanjuluza kwennyini, nayenga akuziyiza-nga bwekiri nti: nsonyi nga zakuweesa kitiibwa nakugulumiza okwensusso. Nagamba kitange nga embeeraaye emaze okunnyingira no- okundaga kyaali:- Nkulaba oyogera ku –Hijjayo eyasoo ka nga owomutango bwayogera kukuyambibwakwe okwa sooka.
Yagamba nga neddobooziye emaze okumenyeka era nekkakkana era nga bwambuulira:- nange nziramu naawe katikati olutambi lwokwogera kumboozi eyeeyaza nsaba okuddamu nokwagala okusambbattuka nebbugumu no’kuwoomerera nokuwunyiza empewo eyita nga eweweeza eranga yasigibwa mumwooyo.
Abaffe tewasoma kigambo kya katonda omugulumivu “MUKISEERA WETWAFUULIRA KAABA NGA BWEBUDDIRO BWABA NTU ERA NGA MIREMBE NAKUWONA”
Nekigambo kyakatonda kululimi lwanabbiwe IBRAHIIMU
–“Ay’KATONDA WAFFE MAZIMA NZE NTEESE olulyo lwange mulwazi omutali birime awali enjjuuyo eye mizizo Ay’ katonda waffe babeere nga bayimirizaawo esswala kale fuula emitima gyabantu nga gyaga la era gikyukira gyebali” yeewuuyo nanyini mwoyo gwange nga gwagala omulundi ogwokubiri katikati nga bwegwayagala omulundi ogwasooka eri enju entukuvu eri mulwazi olwereere, ebeerwamu nobuggumivu bwobubaka, ejjudde ekitangaala nakawoowo nokwagala okwokutukuza nniya nobulungi nokwagala
Kitange yagamba bwatyo, oluvannyuma nakoteka olukoteka olwekimpowooze nayimba neddoboozi elyawansi nga akoowoola omwoyogwe:
Owange mwoyo gwange olwaazi lwomwagalwa muhammad omujjuvu gwempewo nokwagala ensi omutali birime wano kyekimuli kya-kaaba nobubaka nekalifuuwa wano, yennuuru, kalenno ojira oggweeramu era osaamuuke.
Owange mwoyo gwange oliwakatiwange ne zamuzamu Nndese amaziga gange gampolerezeewo ebyonoonobyange
Neetolodde kuttaka emirundi musanvu nenjolekeza okwa gala kwange mubirungi ebiringa emmunyeenye zeggulu mukwewunyisa.
Era mukaaba ekimuli mwemuli ekyokwewunda kyomwo yo gwange, emiryango gyeggulu egiringa zaabu gimmazeeko ekiwoobe nekiwuubaalo.
Bweyamala nasitula omutwegwe nambuulilira nga agamba: bwegutyo omwoyo gwange bwegwekwata ku-hijja eyasooka, nabwekityo ebanga erikolebwamu hijja mumwaka wetusisinkanira libadde terinnaggwa kumutima atenga nsinda hijja, era nali nsabye omutonzi waliku-kaaba angabire obulongoofu nobu sobozi obwa hijja eyokubiri neyokusatu neeyokuna katonda agamba mubugulumivubwe mukitabokye ekye kitiibwa “katonda yakakasa kubantu okugenda okula mbuula kaaba erioyo aba alina obusobozi.”
◘ Kkkakafu okukola hijja omulundi gumu oba neyo kubiri neyokusatu neyokuna zonna ziri waajibu- nkakafu?
Nedda okakasibwaako okukola hijja omulundi gumu oluvannyuma lwokusobolakwo.
◘ Nnyumizaako ekyafaayo kya hijjayo eyasooka eri gye wakola?
Oluvannyuma nga mmaze okutuuka “JUHUFAH” kimu kubifo ebyatekebwawo sharia yobusuramu awambalirwa engoye za hiraamu ebifo biyitibwa bwebiti (MAWAAQIITIL- EHRAMU) bwennatuukawo nennuwirira ehiramu ya umura –ttamatue eri hijja nga kyakwesembeza nakyo eri allah, nayambula engoye zange nennyambala engoye za ehiramu nga nazo zeezIno ekkanzu nenkutu byombi nga byeeru, oluvannyuma neenkoowoola nga nsaba omutonzi muluwarabu olutuufu:
“LABBAIKA ALLAHUMMA LABBAIKA,
LABBAIKA LASHARIKALAKA LABBAIKA,
ENNAL HAMUDA WANNI-EMATA LAKA WAL-MULUKU,
LASHARIKALAKA LABBAIKA”
Olwali okugamba nti “LABBAIK” ennyingo zange nezikankana, nafunamu engeri yokutya nokugonda byesetegekera mumwoyo gwange oluberyeberye, muki seera ekyo najjukira ekyali kizuuka ku lmamuwo (AS) mukutya nokumyukirira ebbala nokukankana olulimi mukiseera kyokuleeta talibiya nga kutya ALLAH oweekitiibwa nakwawuka kuye.
Okuva lwennakola oba lwennayingira mu-Ehiramu nenziyizibwa okwegatta nomukyaala buli mungeri yonna, nokukozesa kalifuuwa, nokutunula mundabirwamu mungeri yokwewunda, nokubeera mukisiikirize kulwenku ba nomusana, nokwanbala ebitunge nebibifaanana ne ssookisi, nokubikka omutwe nebirala ebyalagirwa mu bitabo bya fiquhu.
◘ Oluvannyuma lwokukola ehirami.
Oluvannyuma lwokuyingira mu-ehirami nayolekera macca eyekitiibwa nga nettukuzza, mbeere nga neeto loola kaaba emirundi musanvu nga gitandiikira kajji nja eriddugavu eranga kwejikoma, era nsaale elaaka bbiri nga ezaasubuhi oluvannyuma lwokwetooloola emabega wekifo kya IBURAHIIMU (AS) nga nesembeza nemirimu gyange gyonna-UMURA ne Hijja-eri katonda omugulumivu.
Oluvannyuma nenjolekera okugenda okusonnyonta wakati wassafa ne maruwa emirundi musanvu nga ntandikira saffa okutuuka maruwa.
Bwenajjuza omulundi ogwomusanvu mukifo maruwa nakendeeza kunviiri zomutweegwange.
Mubufunze nakendeeza kumviiri nenzijuza umura ya hijja, nenva mu ehirami zange nnindirira olunaku olwomunaana lutuuke mumwezi gwazil Hijja olunaku lwa “TARIWIYYA” nga lwa kuddamu Hirami okutandiikira mumacca mwennyini omulundi omulala, naye ehirami e’yo ebeera ya hijja kumulundi ogwo siya umura.
Olunaku lwomunaana bwerwatuuka nennyambala enkutu yange nekkanzu yange omulundi ogwokubiri, nendeeta Nniya ya ehirami ya hijja, nennkowoola “LABBAIKA” oluvannyuma nenjolekera mu-Arafaati nemmotoka embikkule yaako kubanga kinkakatako okuyimirira e’yo era mbeereyo, okutandika muntadikwa ya zuhuri muttuntu lyolunaku olwomwenda mumwezi gwa zuli hijja okutuusa enjuba lwegwa.
Enjuba bwemala okugwa olunaku olwomwenda nga nange ndimu –arafaati nayolekera eemuzidalifa nensulayo ekiro kyekkumi mu zil-hijja, kubanga kinkakatako –fajiri- mambya yolunaku olwekkumi eveeyo nga nange ndimumu- ZIDALIFA era nsigalemu okutuusa nga omusana gunaatera okuvaayo.
Enjuba bweyavaayo olunaku olwekkumi nga nange ndimumuzidalifa, nava emuzidalifa nengenda “emina” nga Nnina obuyinja bwennalonze emuzidalifa, kubanga ebintu bisatu binnindiridde emina olunaku olwo kiri kunze okubituukiriza eranga byebino:
Okukasuka JAMURATI AQABA nobuyinja nobuyinja musanvu kamu ku kamu.
Okusala “HADIYI” emna.
Okusala enviiri emina “okumwa enviiri emina”
Bwenbimala nensala enviiri nenfuuka wahalaali okujjako okweyagala nebakyala nekali fuuwa, nokuyigga, ebyo nga sibikola olwo nengenda emakka omulundi ogwokubiri netolole olwetoloola lwa Hajji era nsaale swala ya Tawafu, nsonnyonte wakati wassafa nemaruuwa, nga bwennetoolodde nensaala nensonnyonta olwasoose okutuuka mumakka.
Bwennabijjuza nennetooloola “Tawafu NNISAA” nensaala swala ya tawaafu, ate nenkomawo emina kuba kinkakata ko okusulayo olunaku lwekkumi nolumu nolwekkmi nebbiri nsigale emina okutuusa oluvannyuma lwadhuhuri olunaku lwekkumi Nakasuka mubbanga eryo obuyinja obusatu akasooka nakomumakkati ne AQaba kamu kukamu mulunaku lwekkumi nolumu oluvannyuma nenkomawo nenkasuka ogwokubiri mulunaku lwekkumi nebbiri nga bwennakasuka okusooka.
Ettuntu lyolunaku lwekkumi nebbiri bweryatuuka neriyitamu, nga nange ndimumina, nensaala dhuhuri oluva nnyuma nenva emina nga mmalirizza emikolo gyahijja gyonna.
Okusinziira kukunyigagana okwamaanyi nenjuba nga ebuubuuka nomusenyu nga gwokya, awamu nokubanti nze nanyinkiira mwennyini- nga bwekiri – nga njagala kukakasa mubujjuvu nti mazima nze nyimiri dde my- Ara – faati sosiibweru waayo awamu neekyo mazima hijja neebeera mukolo gwamugaso kulwokusembera ewa katonda nokumwekwatako nokuyimirira mumaasoge nokuwoomerwa nokumwegayirira emisana nekiro.
Oluvannyuma lwekyo nava mumakka eyekitiibwa nga nze zenna ndimukujeegomba, nakusaalirwa okuyise era nga kulwaza kulwokwawukana nayo- nengenda emadiina munawwara gyennafunira ekitiibwa kyokula mbuula entaana ya nabbi oweekitiibwa muhammadi (s.a.w.) nentaana ya swiddiqatu ttwahira FATUMA ZAHARA (A) nentaana zaba imamu (A.S.) “imamu HASAN (A) imamu ALI bun HUSEINI (A) imamu muhammadi al – baagiri (A) ne imamu Jaafari ssaadiqi (A)”
Oluvannyuma okulambuula emizigiti nebifo ebyebitii bwa ebiri emadiina munawwara nokulambuula Hamuza taata wannabbi omuto (S.A.W.).
Ebyo mubufunze yemboozi ekwata ku hijja yange eyasooka njikubuulidde kati mubufunze, ekiseera wofunira ezisobola okukola hijja oluvannyuma lwokuzitukuza nga ojjemu zaka ne khumusu singa ziba zituuse okujjamu khumusu oba zaka, olwo nzija kukwanjulukiza mubujjuvu buli kikolwa kyokola nga otuuseeyo.
Katonda akusobozese okulambuula enjuuye eye mizizo, era ogasibwe nga otuuseeyo mazima yye alikumpi era mwangu wakwanukula.
◘ Nga tonnamaliriza kwogera kwaffe kuno owange taata njagala okukubuuza “kukutukuza maali” zaka yaayo ne khumusu waayo biri byewayogeddeko mumbooziyo.
Sikati- kati, emboozi ekwata kuzzaka ne khumusu mpanvu tujja kuteekulula bulikimu namulyango gukyeyawulidde katonda bwanaaba ayagadde.
◘ Ojja kunnyumikiza kuzzaka bwekiba bwekityo, mu kwogera kwaffe okujja, oluvannyuma oyogere kukhumusu.
- Nga bwayagala inshaallahu- taala.
◘ lnshaallah.


text:
Obuweereza obuyitibwa Messenger International bussa essira ku nsi yonna okutuusa ebikozesebwa bino eri abasumba n’abakulembeze si nsonga wa gye basangibwa oba bayimiridde batya mu by’ensimbi. Etterekero ly’eby’okuyiga eriyitibwa Cloud Library lyassibwawo ku lw’ekigendererwa kino. Liweereza ng’ensibuko esinzirwamu okusaasaanya ebikozesebwa mu nsi yonna eyo ekkiriza ebikozesebwa ebivvuunuliddwa okubeera nga birambikiddwa bulungi era nga biggibwayo okusobola okukozesebwa.
Ekigendererwa kyaffe kwe kuleetera ebikozesebwa bino okubaawo mu buli lulimi olukulu, bwe tutyo tusseewo obusobozi obw’okutuuka ku bantu abasukka mu 98 ku buli 100 ku bantu bonna abali ku nsi. Cloud Library ly’erimu ku makubo ag’okuyitamu okutuukiriza ekigendererwa kino. Lwaki, bwe weebuuza? Kubanga ekikozesebwa ekitakwatikako kiyinza okwekubisaamu n’okusaasaana mu bwangu okusinga ku bikozesebwa ebikwatikako. Tusuubira nti onoonyumirwa by’onooganyulwa mu kire.
Yesu yatukuutira si kubuulira bubuulizi njiri, wabula n’okutendeka abayigirizwa. Obubaka buno bugenda kukuyamba okufuuka omuyigirizwa wa Kristo. Tussaamu kyonna ekyetaagisa mu kutendekebwa kwo kubanga tukukkiririzaamu n’obusobozi bwo, olw’ekisa kya Katonda, okukyusa ensi yo gy’oweereddwa okukomako. Katonda atadde obukulu munda mu ggwe, era ayaayaana okukumanya mu ngeri esingawo okuba ey’omukwano ogw’ebuziba. Ebikozesebwa bino bijja kukuyamba okuvumbula enkolagana ey’obuntu, ey’ebuziba ne Katonda. Nga bw’okula mu nkolagana yo ne Kristo, ojja kukyusibwa olw’amaanyi ag’Ekigambo Kye.
Katonda yakutonda olw’ekiruubirirwa eky’enjawulo eri ebirabo byo ne ku bantu b’olina okukomako. Tukukubiriza okunoonyeza ddala obujjuvu bwa buli kintu Katonda ky’alina ku lulwo. Essaala zaffe ziri nti ebikozesebwa bino bikuteeketeeke mu lugendo lwo olw’okuvumbula.
Emikisa ku ggwe n’ababo
John ne Lisa Bevere
Omutima gwo gubugujja okulaba nga ebikozesebwa ebikyusa obulamu bisaasaana okubuna ensi yonna? Bw’owulira ng’oyagala okuwagira omulimu gwa Cloud Library, mwattu sindika emayiro ku getinvolved@cloudlibrary.org. Tukwebalizaawo ku lubereberye ku lw’essaala yo n’obuwagizi bwo!


text:
Beekutula ku Ddiini ez’Obulimba
“Mukifulumemu abantu bange.”—KUB. 18:4.
ENNYIMBA: 72, 82
1. Kiki ekiraga nti abantu ba Katonda bandivudde mu buwambe mu Babulooni Ekinene, era bibuuzo ki bye tugenda okwetegereza?
MU KITUNDU ekyayita, twalaba engeri Abakristaayo ab’amazima gye baatwalibwa mu buwambe mu Babulooni Ekinene. Kyokka baali tebajja kusigala mu buwambe obwo emirembe gyonna. Singa baali ba kusigala mu buwambe mu madiini ag’obulimba emirembe gyonna, ekiragiro kya Katonda ekigamba nti “Mukifulumemu abantu bange” kyandibadde tekirina makulu. (Soma Okubikkulirwa 18:4.) Mu kitundu kino, tugenda kulaba ddi abantu ba Katonda lwe baava mu buwambe mu Babulooni Ekinene! Naye tugenda kusooka tulabe eby’okuddamu mu bibuuzo bino: Ku bikwata ku Babulooni Ekinene, kiki Abayizi ba Bayibuli kye baali bamaliridde okukola ng’omwaka gwa 1914 tegunnatuuka? Baganda baffe baali banyiikivu kwenkana wa mu mulimu gw’okubuulira mu kiseera kya Ssematalo I? Okuba nti abantu ba Katonda baali beetaaga okuwabulwa mu kiseera ekyo, kye kiraga nti baali mu buwambe mu Babulooni Ekinene?
“OKUGWA KWA BABULOONI”
2. Kiki Abayizi ba Bayibuli kye baali bamaliridde okukola nga ne Ssematalo I tannabaawo?
2 Ng’ebula emyaka nga 40 Ssematalo I atandike, Ow’oluganda Charles Taze Russell ne banne baakiraba nti amadiini agaali geeyita Amakristaayo gaali tegayigiriza mazima agali mu Bayibuli. Bwe kityo, baamalirira okwekutula ku madiini ago ag’obulimba. Mu 1879, Zion’s Watch Tower yagamba nti eddiini yonna egamba nti ekkiririza mu Kristo naye nga yeenyigira mu by’obufuzi eba kitundu kya Babulooni Ekinene, Bayibuli kyeyogerako nga malaaya.
3. Kiki Abayizi ba Bayibuli kye baakola ekyalaga nti baali bamalirivu okwekutula ku madiini ag’obulimba? (Laba ekifaananyi ku lupapula 26.)
3 Abantu abaali batya Katonda baali bamanyi kye baalina okukola. Baali bakimanyi nti tebasobola kufuna mikisa gya Katonda singa beeyongera okuba n’akakwate konna n’amadiini ag’obulimba. Bwe kityo, bangi ku Bayizi ba Bayibuli baawandiika amabaluwa agalaga nti baali bavudde mu madiini ag’obulimba. Abamu ku bo baagenda mu makanisa ge baalimu ne basoma amabaluwa ago ng’abalala bonna bawulira. Ekyo bwe kyabanga tekisoboka, baawanga buli muntu eyali mu ddiini mwe bavudde ebbaluwa eraga nti bo bagivuddemu. Abayizi ba Bayibuli baali bamalirivu okwekutulira ddala ku madiini ag’obulimba! Emabegako, okukola ekintu ng’ekyo kyali kisobola okubaviirako okuttibwa. Naye emyaka gya 1870 we gyatuukira, gavumenti zaali tezikyawagira nnyo madiini. Kati abantu baali basobola okwogera kyere ebikwata ku Bayibuli, era nga basobola okuwakanya ebyo amadiini bye gaayigirizanga ebikontana ne Bayibuli.
4. Ssematalo I bwe yali agenda mu maaso, abantu ba Katonda baalina ndowooza ki ku Babulooni Ekinene? Nnyonnyola.
4 Abayizi ba Bayibuli baakiraba nti kyali tekimala kubuulira ab’eŋŋanda zaabwe, mikwano gyabwe, n’abantu abaali mu madiini ge baali bavuddemu ndowooza gye baalina ku madiini ag’obulimba. Abantu mu nsi yonna baali beetaaga okukimanya nti Babulooni Ekinene malaaya! Bwe kityo, okuva mu Ddesemba 1917 okutuuka ku ntandikwa ya 1918, Abayizi ba Bayibuli mu kiseera ekyo abaali abatono, baagaba n’obuyiikivu tulakiti eziwerera ddala 10,000,000 ezaalina omutwe “Okugwa kwa Babulooni.” Ekyo kyanyiiza nnyo abakulembeze b’amadiini; naye Abayizi ba Bayibuli beeyongera okugaba tulakiti ezo. Baali bamalirivu okugondera “Katonda so si bantu.” (Bik. 5:29) Ekyo kiraga ki? Kiraga nti Ssematalo I bwe yali agenda mu maaso, abantu ba Katonda baali tebatwalibwa mu buwambe mu madiini ag’obulimba, wabula baali bageekutulako bwekutuzi, era nga bayamba n’abalala okugeekutulako.
BABUULIRA N’OBUNYIIKIVU MU KISEERA KYA SSEMATALO I
5. Bukakafu ki obulaga nti ab’oluganda abaaliwo mu kiseera kya Ssematalo I baali banyiikivu?
5 Emabega twali tulowooza nti Yakuwa yanyiigira abantu be abaaliwo mu kiseera kya Ssematalo I olw’okuba tebeenyigira mu bujjuvu mu mulimu gw’okubuulira mu kiseera ekyo. Era twali tulowooza nti ekyo kyaleetera Yakuwa okubaleka ne batwalibwa mu buwambe mu Babulooni Ekinene okumala akaseera. Kyokka oluvannyuma, abaweereza ba Katonda abaaliwo mu myaka gya 1914-1918 baakiraga nti baakola kyonna ekisoboka okubuulira. Era waliwo obukakafu bungi obulaga nti baabuulira n’obunyiikivu mu kiseera ekyo. Ebyo bye tweyongedde okumanya ebikwata ku Bayizi ba Bayibuli abaaliwo mu kiseera ekyo bituyambye okwongera okutegeera ebintu ebitali bimu ebyogerwako mu Bayibuli.
6, 7. (a) Kusoomooza ki Abayizi ba Bayibuli kwe baafuna mu kiseera kya Ssematalo I? (b) Waayo ebyokulabirako ebiraga nti Abayizi ba Bayibuli abo baali banyiikivu.
6 Abayizi ba Bayibuli abaaliwo mu kiseera kya Ssematalo I (1914-1918) baabuulira n’obunyiikivu mu kiseera ekyo. Waliwo ensonga ezitali zimu ezaakifuula ekizibu gye bali okubuulira mu kiseera ekyo, era tugenda kulabayo ensonga bbiri. Esooka, ekintu ekikulu kye baali bakola nga babuulira kwe kugabira abantu ebitabo ebinnyonnyola Bayibuli. Ekitabo The Finished Mystery bwe kyawerebwa mu 1918, tekyali kyangu eri baganda baffe abo kubuulira. Baali tebannayiga bulungi kukozesa Bayibuli yokka nga buulira, era nga kumpi ekitabo ekyo kye kyabakoleranga ogw’okwogera. Ey’okubiri, mu mwaka gwa 1918 waabalukawo obulwadde bwa Sseseba. Obulwadde obwo obwali obw’akabi ennyo bwakifuula kizibu eri ababuulizi okubuulira mu bifo ebitali bimu. Wadde kyali kityo, abayizi ba Bayibuli baakola kyonna ekisoboka okubuulira.
7 Mu mwaka gwa 1914 gwokka, Abayizi ba Bayibuli abo abaali abatono baalaga abantu abasukka mu 9,000,000 vidiyo eyitibwa “Photo-Drama of Creation.” Vidiyo eyo yali eraga ebyafaayo by’omuntu okuviira ddala ku kutondebwa kw’ensi okutuukira ddala ku nkomerero y’Obufuzi bwa Yesu obw’Emyaka Olukumi. Kirowoozeeko: Abantu abaalaba vidiyo eyo mu 1914 baali bangi okusinga ababuulizi b’Obwakabaka abaliwo leero mu nsi yonna! Lipoota ziraga nti mu mwaka gwa 1916 abantu nga 809,393 be baabeerangawo mu nkuŋŋaana z’abaweereza ba Yakuwa mu Amerika, kyokka mu 1918 omuwendo ogwo gwali gulinye ng’abantu ababaawo mu nkuŋŋaana bali nga 949,444. Tewali kubuusabuusa nti Abayizi ba Bayibuli abaaliwo mu kiseera ekyo baali banyiikivu!
8. Ab’oluganda baalabirirwa batya mu by’omwoyo mu kiseera kya Ssematalo I?
8 Mu kiseera kya Ssematalo I, ab’oluganda abaali batwala obukulembeze baafuba okuwa emmere ey’eby’omwoyo Abayizi ba Bayibuli abaali mu bitundu by’ensi ebitali bimu n’okubazzaamu amaanyi. Ekyo kyayamba nnyo ab’oluganda okusigala nga babuulira. Ow’oluganda Richard H. Barber, eyaliwo mu kiseera ekyo yagamba nti: “Nga tuyitira mu balabirizi abatonotono abakyalira ebibiina, twasobola okutuusa magazini ya Watch Tower mu Canada gye yali ewereddwa. Nnafuna enkizo okuweereza ab’oluganda abatali bamu ekitabo ekiyitibwa The Finished Mystery kubanga ebitabo byabwe baali babibawambyeko. Ow’oluganda Rutherford yatugamba okutegeka enkuŋŋaana ennene mu bibuga ebitali bimu mu Amerika n’okusindika ab’oluganda abatali bamu okuwa emboozi bazzeemu bakkiriza bannaffe amaanyi.”
BAALI BEETAAGA OKULONGOOSEBWA
9. (a) Lwaki abantu ba Katonda baali beetaaga okuwabulwa wakati wa 1914 ne 1919? (b) Okuba nti baali beetaaga okuwabulwa tekyandituleetedde kulowooza ki?
9 Kyokka tekiri nti buli kintu Abayizi ba Bayibuli kye baakola wakati w’omwaka gwa 1914 ne 1919 kyali kituukana n’emisingi gya Bayibuli. Wadde nga baali beesimbu, baganda baffe abo baali tebategeera bulungi ekyo Yakuwa kye yalagira bwe yagamba nti tulina okugondera ab’obuyinza. (Bar. 13:1) N’olwekyo, okutwalira awamu tebeewalira ddala kubaako ludda lwe bawagira mu lutalo. Ng’ekyokulabirako, pulezidenti wa Amerika bwe yalangirira nti Maayi 30, 1918, lwali lugenda kuba lunaku lwa kusabira mirembe, magazini ya Watch Tower yakubiriza Abayizi ba Bayibuli okwegatta ku bantu abalala okusabira emirembe. Ab’oluganda abamu baatuuka n’okuwagira olutalo olwo mu by’ensimbi, era abamu baayingira n’amagye. Kyokka kiba kikyamu okulowooza nti Abayizi ba Bayibuli baatwalibwa mu buwambe mu Babulooni Ekinene mu kiseera ekyo olw’okuba baalina ebintu bye baali bakola ebikontana n’emisingi gya Bayibuli. Mu butuufu, Abayizi ba Bayibuli baali bakimanyi nti balina okweyawula ku madiini ag’obulimba, era mu kiseera kya Ssematalo I, baali banaatera okwekutulira ddala ku Babulooni Ekinene.
10. Abayizi ba Bayibuli baakiraga batya nti baali bassa ekitiibwa mu bulamu?
10 Wadde ng’Abayizi ba Bayibuli baali tebategeera bulungi nsonga ekwata ku butabaako ludda lwe bawagira mu bya bufuzi by’ensi eno nga ffe bwe tukimanyi leero, baali bakimanyi nti kikyamu okutta. Mu butuufu, n’ab’oluganda abaayingira amagye ne bagenda mu ddwaniro beewala okukozesa ebyokulwanyisa bye baalina okutta. Abamu ku bo bwe baagaana okutta, baabateeka mu bifo eby’omu maaso mu ddwaniro nga baagala battibwe.
11. Ab’obuyinza beeyisa batya ng’Abayizi ba Bayibuli bagaanye okulwana mu lutalo?
11 Sitaani yanyiiga nnyo olw’okulaba engeri bakkiriza bannaffe abo gye baayolekamu obwesigwa eri Yakuwa mu kiseera ekyo. N’ekyavaamu, yabaleetera ‘emitawaana nga yeeyambisa amateeka.’ (Zab. 94:20) Bwe yali ayogera n’Ow’oluganda Rutherford ne Van Amburgh, omuduumizi w’eggye lya Amerika ayitibwa Franklin Bell yagamba nti: ‘Ekitongole ky’amateeka ekya Amerika kyasaba olukiiko lw’Amerika olukulu okuyisa etteeka okutta buli muntu yenna agaana okulwana mu lutalo.’ Omuduumizi w’eggye oyo yali ayogera ku Bayizi ba Bayibuli. Nga musunguwavu nnyo, omuduumizi w’eggye oyo yagamba Ow’oluganda Rutherford nti: “Etteeka eryo teryayisibwa kubanga [Pulezidenti wa Amerika] Wilson teyaliwagira; naye tumanyi engeri gye tujja okubakwasaamu!”
12, 13. (a) Lwaki ab’oluganda munaana baasindikibwa mu kkomera bamaleyo ebbanga ddene? (b) Okuba nti ab’oluganda abo baasibibwa mu kkomera kyabaleetera okwekkiriranya? Nnyonnyola.
12 Ng’omuduumizi w’eggye oyo bwe yagamba, ab’obuyinza baafuna engeri y’okubonerezaamu Abayizi ba Bayibuli. Ow’oluganda Rutherford, Van Amburgh, n’ab’oluganda abalala mukaaga abaali bakiikirira Watch Tower Society baakwatibwa. Omulamuzi eyasala omusango gwabwe yagamba nti ab’oluganda abo baali ba mutawaana nnyo n’okusinga ekibinja ky’abasirikale ba Bugirimaani. Era yagamba nti ab’oluganda abo baali bayisizzaamu nnyo amaaso gavumenti, amagye, n’amadiini amalala gonna, era nti baalina okubonerezebwa ennyo. (Faith on the March, ekyawandiikibwa A. H. Macmillan, lup. 99) Bwe kityo, ab’oluganda abo baasindikibwa mu kkomera mu Atlanta, Georgia bamaleyo ebbanga ddene. Naye olutalo bwe lwaggwa, baateebwa era n’emisango gye baali babasibyeko ne gibaggibwako.
13 Wadde nga baali basibiddwa mu kkomera, ab’oluganda abo omunaana baasigala beesigwa eri Yakuwa. Mu bbaluwa gye baawandiikira pulezidenti wa Amerika nga bamusaba bateebwe baagamba nti: “Bayibuli egamba nti ‘Tottanga.’ N’olwekyo, omuntu yenna eyeewaayo eri Katonda naye n’amujeemera mu bugenderevu tasobola kusiimibwa mu maaso ge, era ajja kuzikirizibwa. Eyo ye nsonga lwaki ffe tetusobola kutta muntu yenna.” Ab’oluganda abo baayoleka obuvumu mu kuwandiikira pulezidenti ebbaluwa eyo! Ab’oluganda abo baali bamalirivu okusigala nga beesigwa eri Yakuwa!
ABANTU BA KATONDA BASUMULULWA!
14. Okusinziira ku Byawandiikibwa, kiki ekyaliwo okuva mu 1914 okutuuka mu 1919?
14 Malaki 3:1-3 (Soma.) woogera ku kintu ekyaliwo okuva mu 1914 okutuuka ku ntandikwa y’omwaka gwa 1919. Mu kiseera ekyo “abaana ba Leevi” baalongoosebwa. Yakuwa Katonda, “Mukama ow’amazima,” yajjira wamu ne Yesu Kristo, “omubaka w’endagaano,” ne balambula abo abaali baweerereza mu yeekaalu ey’eby’omwoyo. Oluvannyuma lw’okulongoosebwa, abantu ba Yakuwa baali basobola okukwasibwa obuvunaanyizibwa obulala. Mu 1919, “omuddu omwesigwa era ow’amagezi” yalondebwa okuwa abaweereza ba Katonda emmere ey’eby’omwoyo. (Mat. 24:45) Kati abantu ba Katonda baali tebakyali mu buwambe mu Babulooni Ekinene. Okuva mu kiseera ekyo, abantu ba Katonda bazze beeyongera okuyiga ebimukwatako era ne beeyongera okumwagala. Mu butuufu abantu ba Katonda basanyufu nnyo! [1]
15. Tuyinza tutya okiraga nti tusiima Yakuwa olw’okutununula okuva mu Babulooni Ekinene?
15 Nga tuli basanyufu nnyo okuba nti twasumululwa okuva mu Babulooni Ekinene! Sitaani tasobodde kusaanyaawo kusinza okw’amazima. Kyokka tetusaanidde kwerabira nsonga lwaki Yakuwa yatusumulula okuva mu madiini ag’obulimba. Yakuwa ayagala abantu aba buli ngeri okulokolebwa. (2 Kol. 6:1) Naye abantu bangi nnyo bakyali mu madiini ag’obulimba era beetaaga okuyambibwa. N’olwekyo ka ffenna tufube okukoppa bakkiriza bannaffe abeesigwa, tuyambe abantu bangi nga bwe kisoboka okuva mu madiini ag’obulimba.
^ [1] (akatundu 14) Ebyatuuka ku Bayudaaya nga bali mu buwambe e Babulooni n’ebyo ebyatuuka ku Bakristaayo oluvannyuma lw’obwakyewaggula okutandikawo bifaanagana. Kyokka, tetusobola kugamba nti okutwalibwa kw’Abayudaaya mu buwambe kwali kusonga ku ebyo ebyandituuse ku Bakristaayo ng’obwakyewaggula bubaluseewo. N’olwekyo tetusaanidde kulowooza nti buli kimu ekyatuuka ku Bayudaaya nga bali mu buwambe kirina kye kyali kiraga ekyandituuse ku Bakristaayo. Ebimu ku byaliwo byawukana. Ng’ekyokulabirako, Abayudaaya baamala emyaka 70 mu buwambe, ate bo Abakristaayo baamala ebyasa ebiwerako nga bali mu buwambe.


text:
Kikulu Okwoleka Omwoyo ogw’Okusembeza Abalala
“Musembezeganyenga awatali kwemulugunya.”—1 PEET. 4:9.
1. Mbeera ki enzibu Abakristaayo abaaliwo mu kyasa ekyasooka gye baayolekagana nayo?
AWO nga wakati w’omwaka gwa 62 E.E. ne 64 E.E., omutume Peetero yawandiikira “abatuuze ab’akaseera obuseera abaasaasaanira mu Ponto, Ggalatiya, Kapadokiya, Asiya, ne Bisuniya” ebbaluwa. (1 Peet. 1:1) Ebibiina ebyo ebyali mu Asiya Omutono ebyalimu ab’oluganda ab’amawanga ag’enjawulo, byali byetaaga okuzzibwamu amaanyi n’okuweebwa obulagirizi. Ab’oluganda mu bibiina ebyo baali bayigganyizibwa era nga boogerwako bubi. Baali boolekagana ‘n’okugezesebwa okulinga omuliro.’ Era baaliwo mu kiseera ekizibu ennyo. Peetero yawandiika nti: “Enkomerero ya byonna esembedde.” Enkomerero y’enteekateeka y’Ekiyudaaya yali egenda kubaawo mu myaka egyali gitawera na kkumi. Kiki ekyandiyambye Abakristaayo yonna gye baali okuyita mu kiseera ekyo ekizibu?—1 Peet. 4:4, 7, 12.
2, 3. Lwaki Peetero yakubiriza Bakristaayo banne okusembezeganyanga? (Laba ekifaananyi waggulu.)
2 Peetero yagamba bakkiriza banne abo nti: “Musembezeganyenga.” (1 Peet. 4:9) Ekigambo ky’Oluyonaani ekyavvuunulwa “okusembeza” obutereevu kitegeeza “okwagala, oba okulaga abantu b’otomanyi ekisa.” Kyokka weetegereze nti Peetero yakubiriza Bakristaayo banne ‘okusembezeganyanga,’ kwe kugamba, okusembezanga abo be baali bamanyi era be baali baweerereza awamu nabo. Okusembezeganya kwandibayambye kutya?
3 Okusembezeganyanga kyandibayambye okwongera okunyweza enkolagana yaabwe. Lowooza ku kino. Ojjukira essanyu lye wafuna ng’omuntu akuyise okumukyalirako? Buli lw’ojjukira ekiseera ekyo tekikuleetera ssanyu? Bwe wakyaza omuntu ali mu kibiina kyo, omukwano gwammwe tegweyongera okunywera? Bwe tusembeza bakkiriza bannaffe, kituyamba okwongera okubamanya obulungi. Abakristaayo abaaliwo mu kiseera kya Peetero baali beetaaga okwongera okunyweza enkolagana yaabwe ng’embeera mu nsi yeeyongera okwonooneka. Bwe kityo bwe kiri n’eri Abakristaayo abaliwo mu nnaku zino “ez’enkomerero.”—2 Tim. 3:1.
4. Bibuuzo ki ebigenda okuddibwamu mu kitundu kino?
4 Mikisa ki gye tuyinza okukozesa okusembeza abalala? Tuyinza tutya okuvvuunuka ebintu ebiyinza okutulemesa okusembeza abalala? Tuyinza tutya okuba abagenyi abalungi ng’abalala batusembezza?
EMIKISA GYE TUYINZA OKUKOZESA OKUSEMBEZA ABALALA
5. Tuyinza tutya okwoleka omwoyo ogw’okusembeza abagenyi mu nkuŋŋaana zaffe?
5 Mu nkuŋŋaana zaffe: Twaniriza bonna ababa bazze mu nkuŋŋaana; tubaaniriza nga bagenyi bannaffe ku kijjulo eky’eby’omwoyo. Yakuwa ne Yesu be baba batusembezza. (Bar. 15:7) Abapya bwe bajja mu nkuŋŋaana, tukolera wamu ne Yakuwa awamu n’ekibiina kye okubasembeza. Tusaanidde okufaayo ku bapya ababa bazze, ka babe nga bambadde batya oba nga beekozeeko batya. (Yak. 2:1-4) Bw’olaba nga waliwo omupya ali yekka, osobola okumuyita n’atuula naawe? Kiyinza okumusanyusa bw’omuyamba okugoberera ebyogerwa n’okubikkula Bayibuli. Bw’okola bw’otyo, oba oyolese omwoyo ‘ogw’okusembeza abagenyi.”—Bar. 12:13.
6. Okusingira ddala baani be tusaanidde okusembeza mu maka gaffe?
6 Okuyita abalala okuliirako awamu naffe: Mu biseera by’edda, okusembeza abalala kyatwalirangamu omuntu okukyaza abalala mu maka ge n’abawa emmere. (Lub. 18:1-8; Balam. 13:15; Luk. 24:28-30) Omuntu bwe yayitanga abalala okuliirako awamu naye emmere, kaalinga kabonero akalaga nti yali abatwala nga mikwano gye era nti yali abaagaliza mirembe. Okusingira ddala baani be tusaanidde okusembeza? Baganda baffe ne bannyinaffe abali mu kibiina kyaffe. Ng’embeera y’ensi eno egenda yeeyongera okwonooneka, twetaaga nnyo bakkiriza bannaffe. Twetaaga okuba n’omukwano ogw’oku lusegere n’ab’oluganda bonna n’okuba mu mirembe nabo. Mu 2011 Akakiiko Akafuzi kaakyusa essaawa Ababeseri b’omu Amerika kwe batandikira olukuŋŋaana lw’okusoma Omunaala gw’Omukuumi. Edda baali batandika ku ssaawa 12:45 z’akawungeezi, naye kati batandika ku ssaawa 12:15 ez’akawungeezi. Lwaki? Ekirango kyalaga nti olukuŋŋaana olwo okuggwa amanguko, kyandisobozesezza Ababeseri abawerako okusembeza abalala oba okukkiriza okusembezebwa. Ne ofiisi z’amatabi endala nazo zaakyusa mu budde Olukuŋŋaana lw’okusoma Omunaala gw’Omukuumi kwe lutandikira. Enteekateeka eyo ereetedde Ababeseri okwongera okunyweza enkolagana yaabwe.
7, 8. Tuyinza tutya okusembeza ab’oluganda ababa bakyalidde ekibiina kyaffe?
7 Tusobola okusembeza ow’oluganda okuva mu kibiina ekirala aba azze okuwa emboozi mu kibiina kyaffe, oba omulabirizi akyalira ebibiina, oba ow’oluganda aba akiikiridde ettabi aba akyadde. (Soma 3 Yokaana 5-8.) Engeri emu gye tuyinza okusembezaamu ab’oluganda abo kwe kubaako eky’okulya kye tubawa oba okubayita ku kijjulo. Oyinza okukozesa akakisa ako?
8 Mwannyinaffe omu mu Amerika agamba nti: “Okumala emyaka mingi nze n’omwami wange tubaddenga tukyaza ab’oluganda ababa bazze okutuwa emboozi awamu ne bakyala baabwe. Buli lwe tukyaza ab’oluganda abo, tusanyuka nnyo era tuzzibwamu nnyo amaanyi mu by’omwoyo. Tetwejjusangako kubasembeza.”
9, 10. (a) Baani abayinza okwetaaga okusembezebwa okumala ekiseera ekiwanvuko? (b) N’abo abalina ennyumba entono basobola okusembeza abalala? Waayo ekyokulabirako.
9 Abagenyi abamalawo ekiseera ekiwanvuko: Mu biseera eby’edda, okusembeza abalala kyali kizingiramu okusuza abagenyi abeesigika. (Yob. 31:32; Fir. 22) Ne mu kiseera kyaffe obwetaavu obwo weebuli. Emirundi mingi abalabirizi abakyalira ebibiina baba beetaaga aw’okusula. Abo ababa mu masomero g’ekibiina awamu n’ab’oluganda abakola ogw’okuzimba bayinza okwetaaga aw’okusula. Ab’oluganda abamu ababa bakoseddwa obutyabaga bayinza okwetaaga okusuzibwa okutuusa ng’amayumba gaabwe gazziddwawo. Tetulina kulowooza nti abo bokka abalina amayumba amanene be balina okusuza ab’oluganda ng’abo, kubanga ekyo bayinza okuba nga bakikoze enfunda nnyingi. Naawe osobola okuyamba mu kusuza ab’oluganda ng’abo wadde ng’ennyumba yo ntono?
10 Ow’oluganda omu mu South Korea awulira essanyu bw’ajjukira lwe yasuza ab’oluganda abaali mu masomero g’ekibiina. Agamba nti: “Mu kusooka nnali ntidde kubanga twali twakafumbiriganwa ate ng’akayumba kaffe katono. Naye okusuza ab’oluganda abo kyatuleetera essanyu lingi. Okuva bwe kiri nti twali twakafumbiriganwa, kyatuganyula nnyo okukiraba nti abafumbo bwe baweerereza awamu Yakuwa era nga balina ebiruubirirwa eby’omwoyo, baba basanyufu nnyo.”
11. Lwaki weetaaga okusembeza ab’oluganda abapya ababa bazze mu kibiina kyo?
11 Abapya mu kibiina: Ab’oluganda bayinza okuva mu kitundu ekirala ne basengukira mu kitundu kyammwe. Abamu bayinza okuba nga bazze okuweereza awali obwetaavu obusingako. Bapayoniya bayinza okusindikibwa mu kibiina kyammwe. Mu kusooka ab’oluganda abo bonna baba balina okwolekagana n’embeera empya ze baba batamanyiiridde, kwe kugamba, ekitundu ekipya, ekibiina ekipya, oboolyawo olulimi olupya, n’obuwangwa obupya. Bwe tubayita okubaako kye tuliirako awamu nabo, oba bwe tugendako nabo okulambula ebifo ebimu kisobola okubayamba okufuna emikwano emipya n’okumanyiira ekitundu mwe baba bazze.
12. Waayo ekyokulabirako ekiraga nti tetwetaaga bintu bingi okusobola okusembeza abalala?
12 Tetwetaaga bintu bingi okusobola okusembeza abalala. (Soma Lukka 10:41, 42.) Ng’ayogera ku kiseera ye ne mukyala we bwe baali baakatandika okuweereza ng’abaminsani, ow’oluganda omu agamba nti: “Twali bato, nga tetulina bumanyirivu, era nga tulina ekiwuubaalo olw’obutaba kumpi na b’ewaffe. Lumu akawungeezi mukyala wange yali mu kiwuubaalo eky’amaanyi, era nga byonna bye nkola okumuyamba tebikola. Naye awo nga ku ssaawa 1:30 ez’akawungeezi twawulira omuntu akonkona ku luggi. Yali muyizi wa Bayibuli eyali atuleetedde emicungwa esatu. Yali azze okwaniriza abaminsani abapya. Twamuyingiza mu nnyumba ne tumuwa egiraasi y’amazzi. Oluvannyuma twafumba caayi. Twali tetunnayiga Luswayiri ate nga naye tamanyi Lungereza. Naye eyo ye yali entandikwa y’okukola emikwano n’ab’oluganda ab’omu kitundu ekyo.”
OKUVVUUNUKA EBIYINZA OKUTULEMESA OKUSEMBEZA ABALALA
13. Birungi ki ebiva mu kusembeza abalala?
13 Wali otiddeko okusembeza abagenyi? Bwe kiba kityo, oyinza okuba nga wasubwa okusanyukirako awamu n’abalala n’okufuna emikwano egya nnamaddala. Ekimu ku bintu ebisinga okumalawo ekiwuubaalo kwe kusembeza abalala. Naye oyinza okwebuuza nti, ‘Biki ebiyinza okulemesa omuntu okusembeza abalala?’ Waliwo ebintu ebiwerako.
14. Kiki kye tuyinza okukola bwe kiba nti tetulina budde bwa kusembeza balala oba okukkiriza okusembezebwa?
14 Ebiseera n’amaanyi: Abaweereza ba Yakuwa balina eby’okukola bingi. Abamu bayinza okuwulira nti tebalina biseera na maanyi getaagisa okusobola okusembeza abalala. Bw’oba nga naawe bw’otyo bw’owulira, kiyinza okukwetaagisa okubaako enkyukakyuka z’okola osobole okusembeza abalala oba okukkiriza okusembezebwa. Ebyawandiikibwa bikubiriza Abakristaayo okusembeza abalala. (Beb. 13:2) Si kikyamu okufissaawo obudde okusembeza abalala, kubanga ekyo kye kituufu okukola. Kya lwatu nti ekyo kiyinza okukwetaagisa okukendeeza ku budde bw’omalira ku bintu ebirala ebitali bikulu nnyo.
15. Biki abamu bye bayinza okweraliikirira bwe balowooza ku ky’okusembeza abagenyi?
15 Engeri gye weetwalamu: Wali obaddeko awo ng’owulira nga wandyagadde okukyaza abagenyi naye n’owulira nti tosobola? Abamu balina ensonyi era batya nti bayinza okubulwa kye banaanyumya n’abagenyi, oba nti abagenyi bayinza obutanyumirwa nga babayise. Ate abalala baavu era balowooza nti tebasobola kuwa bagenyi ebyo ab’oluganda abalala mu kibiina bye babawa. Kijjukire nti ekisinga obukulu si kwe kuba nti awaka waffe walungi nnyo, wabula kwe kuba nti wategekeddwa bulungi, wayonjo, era wanyuma okubeera.
16, 17. Kiki ekiyinza okukendeeza ku kutya okusembeza abagenyi kwe tuyinza okuba nakwo?
16 Bw’oba ng’otya okusembeza abagenyi, toli wekka. Omukadde omu mu kibiina ekimu mu Bungereza agamba nti: “Oluusi ofunamuko okweraliikirira nga weeteekerateekera abagenyi. Naye nga bwe kiri mu bintu byonna bye tukola nga tuweereza Yakuwa, essanyu n’emiganyulo bye tufuna nga tubakyazizza, bisingira wala okweraliikirira kwe tuba nakwo. Oluusi nfumba bufumbi caayi ne tunywera wamu n’abagenyi nga bwe tunyumya era tunyumirwa nnyo.” Ate era kirungi okufaayo okumanya ebikwata ku bagenyi bo. (Baf. 2:4) Kumpi buli omu ayagala okubuulirako abalala ebintu by’ayiseemu mu bulamu. Ekiseera kye tubeerako awamu n’abalala nga tubakyalidde, kiyinza okuba nga kye kyokka abalala mwe bayinza okutubuuliza ebitukwatako. Omukadde omulala agamba nti: “Okukyaza ab’oluganda ab’omu kibiina mwe nkuŋŋaanira kinsobozesa okweyongera okubategeera obulungi era nneeyongera okumanya ebibakwatako, nnaddala engeri gye baayigamu amazima.” Bwe tukyaza baganda baffe era ne tulaga nti tubaagala, kireeta essanyu lingi.
17 Mwannyinaffe omu aweereza nga payoniya eyakyaza ab’oluganda abaali mu masomero g’ekibiina ag’enjawulo yagamba nti: “Mu kusooka nnali ntya kubanga we mbeera si wa bbeeyi ate nga n’entebe ze nnina nkadde. Mukyala w’omu ku bakubiriza amasomero ago yannyamba okuggwaamu okutya okwo. Yaŋŋamba nti, ye n’omwami we bwe baba bakola omulimu gw’okukyalira ebibiina, wiiki ze basingayo okunyumirwa zeezo ze bamala nga bali n’omuntu ow’eby’omwoyo ayinza okuba nga talina bintu bingi naye ng’alina ekiruubirirwa ng’ekyabwe eky’okuweereza Yakuwa n’obuteetuumako bintu bingi. Ekyo kyanzijukiza ebigambo maama bye yatugambanga nga tukyali bato. Yatugambanga nti: ‘Kisingako okulya enva endiirwa nga waliwo okwagalana.’” (Nge. 15:17) Leka okwagala kube nga kwe kukukubiriza okusembeza abagenyi, mu ngeri eyo tojja kutya.
18, 19. Okusembeza abalala kiyinza kitya okutuyamba okweggyamu endowooza enkyamu gye tuba tubalinako?
18 Endowooza gy’olina ku balala: Waliwo omuntu yenna mu kibiina akumalako emirembe? Mu kusooka omuntu oyo oyinza okuba nga bw’omutunuulira tomulabamu kalungi konna era singa tofuba kweggyamu ndowooza eyo eyinza okweyongerera ddala. Okuba nti engeri zo za njawulo nnyo ku z’omuntu omulala kiyinza okukulemesa kumukyaza. Oba omuntu ayinza okuba ng’alina kye yakukola emabega, era nga kizibu okukyerabira.
19 Bayibuli ekiraga nti okusembeza abalala kituyamba okwongera okulongoosa mu nkolagana yaffe n’abalala ka babe balabe baffe. (Soma Engero 25:21, 22.) Okusembeza abalala kikendeeza ku butategeeragana obuyinza okubaawo wakati waffe n’abalala era kiyinza okumalawo endowooza enkyamu gye tuyinza okuba nayo. Kituyamba okulaba engeri ennungi omuntu gwe tukyazizza z’alina era ng’ezo ze ngeri Yakuwa ze yalaba n’amusembeza gy’ali. (Yok. 6:44) Okwagala bwe kukukubiriza okusembeza omuntu, era ng’ekyo omuntu oyo abadde takisuubira, kiyinza okubaviirako okufuuka ab’omukwano. Osobola otya okukakasa nti okwagala kwe kukukubiriza okusembeza abalala? Engeri emu ey’okukikolamu kwe kukolera ku kubuulirira okuli mu Abafiripi 2:3 awagamba nti: “Mu buwombeefu mukitwala nti abalala babasinga.” Okunoonya engeri baganda baffe ne bannyinaffe gye batusingamu, gamba nga mu kukkiriza, mu kugumiikiriza, mu butatya, oba mu ngeri endala ez’Ekikristaayo, kijja kutusobozesa okweyongera okubaagala n’okubasembeza mu maka gaffe.
OKUBA OMUGENYI OMULUNGI
20. Lwaki tusaanidde okukiraga nti twesigika nga waliwo atuyise okumukyalira, era ekyo tukiraga tutya?
20 Omuwandiisi wa zabbuli Dawudi yabuuza nti: “Ai Yakuwa, ani ayinza okukyala mu weema yo?” (Zab. 15:1) Mu kuddamu ekibuuzo ekyo, Dawudi yamenya ebintu ebitali bimu Yakuwa by’ayagala mu abo b’akyaza mu weema ye. Ekimu ku byo kwe kuba nti omuntu “atuukiriza by’asuubiza ne bwe kiba nga kimukosa.” (Zab. 15:4) Bwe tukkiriza okukyalira omuntu aba atuyise, tetusaanidde kumala gasazaamu nteekateeka eyo. Oyo aba atuyise ayinza okuba ng’afubye okututeekerateekera, ne kiba nti bwe tutagenda, okufuba kwe kuba kufudde busa. (Mat. 5:37) Abamu basazaamu okugenda eri omuntu eyabayita bwe wabaawo omulala abayita gwe balaba nti asinga ku oli eyasooka okubayita. Naye ekyo kiba kikolwa kya kwagala era kiraga nti tussa ekitiibwa mu balala? Omuntu bw’atuyita, tusaanidde okusiima kyonna ky’aba ategese. (Luk. 10:7) Bwe wajjawo embeera eziteebeereka nga tetusobola kugenda gye baatuyita, kiba kirungi okutegeeza oyo aba yatuyita, amangu ddala nga bwe kisoboka.
21. Okugoberera empisa y’omu kitundu kitusobozesa kitya okuba abagenyi abalungi?
21 Ate era kikulu okugoberera empisa y’omu kitundu. Mu bitundu ebimu abagenyi bagwa bugwi, ate mu bitundu ebirala basooka kuyitibwa. Mu bitundu ebimu abagenyi be baweebwa eby’okulya ebisingayo obulungi, ate mu bitundu ebirala abagenyi n’abawaka balya ku kijjulo kimu. Mu bitundu ebirala, abagenyi balina okubaako eby’okulya bye baleeta ne bigattibwa ku ebyo ababa babakyazizza bye bategese; ate mu bitundu ebirala abo ababa bakyazizza baba tebasuubira bagenyi kuleeta kintu kyonna. Mu bitundu ebimu omuntu bwe bamuyita omulundi ogusooka oba n’ogw’okubiri aba tasuubirwa kukkiriza kugenda. Kyokka ate mu bitundu ebirala omuntu bwe bamuyita n’agaana okugenda kiba kiraga nti tasiima. Ka tukole kyonna ekisoboka okulaba nti abo ababa batukyazizza baba basanyufu okutukyaza.
22. Lwaki kikulu nnyo ‘okusembezeganyanga’?
22 Leero n’okusinga bwe kyali kibadde, “enkomerero ya byonna esembedde.” (1 Peet. 4:7) Ekibonyoobonyo ekinene ekitabangawoko kinaatera okujja. Ng’embeera zeeyongera okuba embi kitwetaagisa okwagalana ennyo. Abakristaayo ffenna tulina okufuba okwoleka omwoyo gw’okusembeza abalala nga Peetero bwe yatukubiriza, era empisa ey’okusembeza abalala tejja kukoma.—1 Peet. 4:9.


text:
Abalamuzi era balagidde akakiiko k’ebyokulonda okutegeka okulonda okupya mu bwangu okujjuza ekifo kya Nabeta.
Eno ye kkooti ebadde esembayo Nabeta mw’abadde asigazza essuubi nga kati takyalina walala waakuddukira okuggyako okudda mu kalulu n’avuganya.
Ne ssuubi lya FDC Paul Mwiru abadde asuubira nti abanaalagira y’aba agenda mu Palamenti, abalamuzi okubadde eyali amyuka Ssaabalamuzi Steven Kavuma, Richard Buteera ne Paul Mugamba baAmumazeemu amaanyi bwe bagambye nti tebasobola kwesigama ku bululu bwakyusibwa kulagira muntu kufuuka mubaka kubanga tebayinza kukakasa oba ng’abantu gwe baagala.
Mwiru yasooka n’atwala Nabeta mu kkooti enkulu, omusango n’agusinga ew’omulamuzi Lydia Mugambe ng’agamba nti Nabeta yeekobaana n’akakiiko k’ebyokulonda okukyusa obululu.
Omulamuzi yakkiriziganya naye n’alagira Nabeta ave mu Palamenti, Mwiru agiyingire nga July 18, 2017. Kino kyawaliriza Nabeta okujulira ng’awakanya ensala ya Mugambe.
Abalamuzi bwe bazzeemu okwetegereza fayiro, bakkiriziganyizza naye nti kituufu Mugambe yakola nsobi okuwa Mwiru eky’obubaka kuba ensonga enkulu yali ku kujingirira bululu era nga kkooti tesobola kuwa muntu buwanguzi ng’esinziira ku bululu obujingirire.
Mwiru alagidde Nabeta n’akakiiko k’ebyokulonda okumuliyirira ssente z’asaasaanyizza mu musango guno.
Nabeta olwawulidde ensala y’abalamuzi, yagambye nti ekyasaliddwaawo kya bwenkanya, ka baddeyo mu kalulu abalonzi basalewo.


text:
Mu mboozi yaffe n'omukenkufu tukuleetedde engeri gy'oyinza okukozesa katunguluccumu mu kwejjanjaba ate... READ MORE
17 Jan 2018
SSENTE ez’ettundutundu eryokusatu erya bajeti y’eggwanga ey’omwaka 2017/18 zifulumye ng’ekitongole kya... READ MORE
17 Jan 2018
PULEZIDENTI Yoweri Museveni ayimirizza okutendeka ebibinja by'abavubuka abakuuma ebyalo n'okusolooza... READ MORE
17 Jan 2018
OMUYIMBI David Lutalo asimbudde. Omwaka 2018 agutandikidde mu ggiya era w’osomera bino ali mu keetalo... READ MORE
17 Jan 2018
OMUYIMBI Spice Diana kirabika yakoowa embeera embi. Newankubadde ali mu kuyigga ssente z’okutegeka ekivvulu... READ MORE
17 Jan 2018
2018 nkola binnyumira byokka- Polofeesa READ MORE
16 Jan 2018
17 Jan 2018
17 Jan 2018
17 Jan 2018
17 Jan 2018
17 Jan 2018
ABASAJJA abamu babeera mu maka nga bali ku maggwa olw’abakazi abeeronda...
17 Jan 2018
ABASAJJA n'abavubuka be babadde basinga okumanyika okuba abakoowu bwe kituuka...
17 Jan 2018
NZE Omulangira Uthuman Musoke, nina emyaka 27 nga mbeera Mengo - Kakeeka...
17 Jan 2018
BAZE alina omuze gw’okukwata mu nsawo yange n’atwala ssente zange. Nkoze...
17 Jan 2018
OMUTENDESI wa kiraabu ya KCCA FC Mike Mutebi acwanye n’agoba abasambi babiri ababadde batandika ku ttiimu... READ MORE
17 Jan 2018
AKAKIIKO akwasisa empisa mu FUFA kakalize omutendesi Alex Gitta ku ttiimu ya Masavu FC okumala emipiira... READ MORE
17 Jan 2018
OMUSAJJA eyasoose okwewaasiira nga bw'agenda okulaga banne ttaaci yeewuunyisizza abalabi bw'akomekeredde... READ MORE
16 Jan 2018


text:
OKUZAALA kuleeta okugaziwa ssinga ozaala abaana bangi ate ne batakutunga bulungi.
Naawe olina okwefaako okulaba ng’oddayo mu sayizi entuufu. Oyinza n’okuzaala omwana omu naye nga munene.
Naye ate oluusi oyulika ssinga omuzaalisa takuyamba kuzaala bulungi. Naye ate n’okutandika okwegatta ng’okyali muto nakyo kireeta obuzibu anti obukyala obunaanuuka nga bukyali buto.
Olw’okuba tubeera ne laasitiika, awo n’ogaziwa. Ekirala okwegatta n’abasajja abangi ate nga banene nakyo kireeta obuzibu.
Naye obugazi bwe bubeera nga bususse, olina okugenda mu ddwaaliro ne bakuddaabiriza.
Olina okulaba omusawo nga mukugu ku nsonga eno kuba waliwo abasawo abakola ku nsonga zino naddala mu malwaliro amanene.


text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
-
Katonda asalira Abayudaaya n’Abayonaani omusango (1-16)
-
Abayudaaya n’Amateeka (17-24)
-
Okukomolebwa omutima (25-29)
2 Kale ggwe asalira abalala omusango, k’obe ani,+ tolina kya kwekwasa; bw’osalira abalala omusango naawe oba ogwesalidde kubanga naawe okola ebintu bye bimu.+
2 Tukimanyi nti abo abakola ebintu ng’ebyo Katonda abasalira omusango mu mazima.
3 Naye ggwe asalira abo abakola ebintu ng’ebyo omusango ate nga naawe obikola, olowooza oliwona omusango Katonda gw’alisala?
4 Oba, onyooma ekisa kye,+ n’obukwatampola,+ n’obugumiikiriza+ by’alina mu bungi? Tomanyi nti Katonda akulaga ekisa kye akusobozese okwenenya?+
5 Naye olw’obukakanyavu bwo n’omutima gwo oguteenenya weeterekera obusungu. Katonda ajja kwoleka obusungu buno ku lunaku lw’alisala omusango mu butuukirivu.+
6 Era alisasula buli omu ng’asinziira ku bikolwa bye:+
7 ajja kuwa obulamu obutaggwaawo abo abanoonya ekitiibwa n’emibiri egitavunda+ era abagumiikiriza mu kukola ebirungi;
8 kyokka abayombi n’abo abagoberera obutali butuukirivu mu kifo ky’okugoberera amazima, Katonda ajja kubakambuwalira era ajja kubasunguwalira.+
9 Era wajja kubaawo okubonaabona n’ennaku eri buli muntu akola ebintu ebibi, ng’Omuyudaaya y’asooka, Omuyonaani n’addako.
10 Naye buli muntu akola ebirungi ajja kufuna ekitiibwa n’emirembe, ng’Omuyudaaya y’asooka,+ Omuyonaani n’addako.+
11 Kubanga Katonda tasosola.+
12 Abo bonna abaayonoona awatali mateeka bajja kuzikirira awatali mateeka;+ naye abo abaayonoona nga balina amateeka bajja kusalirwa omusango okusinziira ku mateeka.+
13 Kubanga abo abawulira obuwulizi amateeka si be batuukirivu mu maaso ga Katonda, wabula abo abagakwata be baliyitibwa abatuukirivu.+
14 Ab’amawanga abatalina mateeka+ bwe bakola ebintu ebiri mu mateeka, abantu abo, wadde nga tebalina mateeka, bo bennyini beebeerera mateeka.
15 Era balaga nti ebiri mu mateeka biwandiikiddwa mu mitima gyabwe, ng’omuntu waabwe ow’omunda awa nabo obujulirwa era nga mu birowoozo byabwe bavunaanibwa omusango oba bejjeerezebwa.
16 Bye njogeddeko biribaawo ku lunaku, Katonda ng’ayitira mu Kristo Yesu lw’aliramula ebintu abantu bye bakolera mu kyama,+ okusinziira ku mawulire amalungi ge nnangirira.
17 Bw’oba ng’oyitibwa Muyudaaya+ era nga weesigama ku mateeka, nga weenyumiririza mu Katonda,
18 ng’omanyi by’ayagala, era ng’otegeera ebintu eby’omuwendo ennyo olw’okuba oyigirizibwa Amateeka,+
19 era ng’oli mukakafu nti okulemberamu abazibe b’amaaso, oli kitangaala eri abo abali mu kizikiza,
20 oluŋŋamya abatalina magezi, oyigiriza abaana abato, era nti otegeera ebintu ebikulu ebikwata ku kumanya n’amazima ebiri mu Mateeka—
21 kale ggwe ayigiriza omulala, teweeyigiriza wekka?+ Ggwe ayigiriza nti, “Tobbanga,”+ obba?
22 Ggwe agamba nti, “Toyendanga,”+ oyenda? Ggwe akyawa ebifaananyi, obba eby’omu masinzizo?
23 Ggwe eyeenyumiririza mu Mateeka, ogamenya n’otaweesa Katonda kitiibwa?
24 Kubanga “muleetera erinnya lya Katonda okuvvoolebwa mu b’amawanga,” nga bwe kyawandiikibwa.+
25 Mu butuufu, okukomolebwa+ kugasa ng’okwata amateeka;+ naye bw’oba nga tokwata mateeka, okukomolebwa kwo kuba tekugasa.
26 Omuntu atali mukomole+ bw’aba ng’atuukiriza ebyo Amateeka bye geetaagisa, tabalibwa ng’omukomole?+
27 Era omuntu atali mukomole bw’akwata Amateeka, akusalira omusango ggwe omukomole alina Amateeka agali mu buwandiike kyokka nga togatuukiriza.
28 Kubanga Omuyudaaya ddala si ye w’okungulu,+ era n’okukomolebwa kwennyini si kwekwo okw’okungulu, okw’oku mubiri.+
29 Naye Omuyudaaya ddala ye w’omunda,+ n’okukomolebwa kwe kwa mu mutima+ okuyitira mu mwoyo so si mu Mateeka agali mu buwandiike.+ Oyo Katonda y’amutendereza so si bantu.+
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Abaruumi 2
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Chapter 1
1 Oluyimba olusinga ennyimba, lwe lwa Sulemaani
2 Annywegere n'okunywegera kw'akamwa ke: Kubanga okwagala kwo kusinga omwenge obulungi.
3 Amafuta go gawunya akaloosa; Erinnya lyo liringanga amafuta agafukibwa; Abawala abatamanyi musajja kyebava bakwagala.
4 Mpalula tunaakugoberera mbiro: Kabaka annyingizizza mu bisenge bye: Tunaakusanyukira ne tujaguza, Okwagala kwo tunaakwogerako okusinga omwenge: Bakwagala lwa nsonga.
5 Ndi muddugavu, naye mulungi, Mmwe abawala ba Yerusaalemi, Ng'eweema ez'e Kedali. Ng'amagigi ga Sulemaani.
6 Temuntunuulira kubanga ndi muddugavu. Kubanga omusana gunjokezza. Abaana ba mmange bansuguwalira, Banfuula omukuumi w'ensuku ez'emizabbibu; Naye olusuku lwange nze saalukuuma.
7 Mbuulira, ggwe emmeeme yange gw'eyagala, Gy'oliisiza ekisibo kyo, gy'okigalamiriza mu ttuntu; Kubanga nandibeeredde ki ng'ayambadde ekibikka ku maaso Awali ebisibo bya banno?
8 Oba nga tomanyi, ggwe asinga abakazi bonna obulungi, Fuluma okwate ekkubo ogoberere ebigere by'endiga zo, Oliisize abaana b'embuzi zo awali eweema ez'abasumba.
9 Nkufaananyizza, ai muganzi wange, Embalaasi eri ku magaali ga Falaawo.
10 Amatama go malungi n'emivumbo emirange, Ensingo yo nnungi n'embu ez'eby'obuyonjo.
11 Tunaakukolera emivumbo egya zaabu N'amapeesa aga ffeeza.
12 Kabaka bwe yali ng'atudde ku mmeeza ye, Amafuta gange ag'omugavu ne gawunya akaloosa kaago.
13 Muganzi wange ali gye ndi ng'omuvumbo gwa mooli, Oguteekebwa wakati w'amabeere gange.
14 Muganzi wange ali gye ndi ng'ekisaaganda ky'ebimuli ebya kofera Mu nsuku ez'emizabbibu ez'e Engedi.
15 Laba, oli mulungi, gwe njagala; laba, oli mulungi; Amaaso go mayiba.
16 Laba, oli mulungi, muganzi wange, weewaawo, wa kusanyusa: Era ekitanda kyaffe kya malagala mato.
17 Emikiikiro gy'ennyumba yaffe mivule, N'enzooba zaffe nkanaga:


text:
ESSUULA EY’EKKUMI N’ETTAANO
Yalwanirira Abantu ba Katonda
1-3. (a) Lwaki Eseza ateekwa okuba nga yalimu okutya bwe yali agenda eri bbaawe? (b) Bibuuzo ki bye tugenda okwekenneenya?
ESEZA amameeme gateekwa okuba nga gaali gamukuba ng’agenda okuyingira mu luggya lw’omu lubiri lw’e Susani. Olubiri olwo lwawuniikirizanga omuntu yenna eyaluyingirangamu olw’engeri ennungi ennyo gye lwali lwazimbibwamu era n’engeri gye lwali lwayooyootebwamu. Ku bisenge byalwo kwaliko ebifaananyi ebirabika obulungi ennyo eby’ente ezaalina ebiwaawaatiro, eby’abalasi b’obusaale, n’eby’empologoma. Lwalimu empagi z’amayinja ezaali zitonaatoneddwa obulungi ennyo, era lwalimu n’ebibumbe ebinene ddala. Olubiri olwo lwali kumpi n’ensozi eziyitibwa Zagulosi era nga luli kumpi n’omugga Kowasipesi. Engeri gye lwali lwazimbibwamu yali ekyoleka kaati nti kabaka eyali alubeeramu yali wa kitiibwa nnyo. Oyo nno ye kabaka Eseza gwe yali azze okulaba era ye yali bbaawe.
2 Bba wa Eseza, Akaswero, si ye musajja omuwala Omuyudaaya atya Katonda gwe yandibadde ayagala okufumbirwa. * Akaswero teyali nga Ibulayimu, omusajja eyali omwetoowaze, eyakkiriza ekyo Katonda kye yamugamba n’awuliriza mukazi we Saala. (Lub. 21:12) Akaswero ayinza okuba nga yali talina ky’amanyi ku Yakuwa Katonda wa Eseza era n’amateeka ge. Naye go amateeka g’Abaperusi yali agamanyi bulungi nnyo, nga mw’otwalidde n’eryo Eseza lye yali agenda okumenya. Eseza yali agenda eri kabaka nga tamuyise, ate ng’etteeka lyali ligamba nti omuntu yenna eyagendanga eri kabaka nga tamuyise yalinanga okuttibwa. Eseza bwe yali anaatera okutuuka mu luggya olw’omunda, kabaka we yali asobola okumulengerera, ayinza okuba nga muli yawulira ng’eyali asemberedde entaana ye.
3 Lwaki Eseza yassa obulamu bwe mu kabi? Kiki kye tuyigira ku ngeri omukyala ono gye yayolekamu okukkiriza kwe? Ka tusooke tulabe engeri gye yatuuka okuba Nnaabakyala mu Buperusi.
Ebikwata ku Eseza
4. Kiki kye tumanyi ku Eseza era yatuuka atya okubeera ne Moluddekaayi?
4 Eseza yali mulekwa. Tewali nnyo kimanyiddwa ku bazadde be abaamutuuma erinnya Kadassa. Bazadde ba Eseza bwe baafa, omu ku b’eŋŋanda ze eyali ayitibwa Moluddekaayi yamutwala ewuwe n’amukuza ng’omwana we. Moluddekaayi yali mwana wa muganda wa taata wa Eseza, era nga yali mukulu ddala ku Eseza.
5, 6. (a) Moluddekaayi yakuza atya Eseza? (b) Eseza ne Moluddekaayi baali mu bulamu bwa ngeri ki mu Susani?
5 Moluddekaayi ne Eseza baali mu buwaŋŋanguse mu kibuga ekikulu ekya Buperusi era nga kirabika abantu abamu mu kibuga ekyo baali tebaagala Bayudaaya olw’eddiini yaabwe n’olw’amateeka ge baali bagoberera. Moluddekaayi ateekwa okuba nga yabuuliranga Eseza ebikwata ku Yakuwa, Katonda omusaasizi, eyanunulanga abantu be mu biseera eby’emabega, era eyandibanunudde ne mu biseera eby’omu maaso. (Leev. 26:44, 45) Awatali kubuusabuusa, Eseza ne Moluddekaayi baalina enkolagana ey’oku lusegere.
6 Kirabika Moluddekaayi yali akola mu lubiri lw’e Susani, era yatuulanga ku mulyango gw’olubiri awamu n’abaweereza ba kabaka abalala. (Es. 2:19, 21; 3:3) Bayibuli tetubuulira bikwata ku bulamu bwa Eseza ng’akyali muto, naye tuba batuufu okulowooza nti yayambangako Moluddekaayi emirimu egitali gimu awaka. Kirabika baabeeranga mitala w’omugga ogwali guyita okumpi n’olubiri, mu kitundu ekyabangamu abaavu. Eseza ayinza okuba nga yayagalanga nnyo okugenda mu katale k’omu Susani awaabanga abo abaweesa ebintu ebya zzaabu ne ffeeza era n’abasuubuzi abalala. Mu kiseera ekyo yali tayinza na kukiteebereza nti ekiseera kyandituuse n’aba n’ebintu ebyo mu bungi.
‘Yali Alabika Bulungi Nnyo’
7. Lwaki Vasuti yaggibwako obwannaabakyala, era kiki ekyaddirira?
7 Lumu waaliwo oluvuuvuumo mu Susani, ng’abantu boogera ku kizibu ekyali kigudde mu maka ga kabaka. Kabaka Akaswero yali agabudde abakungu be ekijjulo makeke. Nga bali ku kijjulo ekyo, kabaka yalagira bayite mukyala we Vasuti, eyali alabika obulungi ennyo, nga mu kiseera ekyo naye yali ne bakyala banne ku kijjulo ekirala. Kyokka Vasuti yagaana okujja. Kabaka yawulira ng’aweebuddwa nnyo, era yasunguwala nnyo, bw’atyo yabuuza abawabuzi be ki ekyali kigwana okukolerwa Vasuti. Baamugamba nti aggibwe ku bwannaabakyala, era bw’atyo Vasuti n’aggibwa ku bwannaabakyala. Abaweereza ba kabaka baatandika okunoonya mu bwakabaka bwonna obwa Buperusi abawala embeerera abalabika obulungi, era nga mu abo kabaka mwe yandibadde alonda eyandizze mu kifo kya Vasuti.
8. (a) Lwaki Moluddekaayi ayinza okuba yeeraliikiriramu Eseza bwe yakula n’avaamu omuwala alabika obulungi ennyo? (b) Bayibuli eyogera ki ku bulungi? (Laba ne Engero 31:30.)
8 Eseza bwe yakula n’avaamu omuwala alabika obulungi ennyo, Moluddekaayi ateekwa okuba nga yali amwenyumiririzaamu nnyo, naye era ayinza okuba nga yeeraliikirirangamuko. Tusoma nti: “Omuwala oyo yali mulungi nnyo.” (Es. 2:7) Bayibuli ekiraga nti omuntu ne bw’aba ng’alabika bulungi, asaanidde okuba n’amagezi era n’okuba omwetoowaze. Bwe kitaba kityo, obulungi bwe buyinza okumuleetera okwetwala nti wa kitalo nnyo. (Soma Engero 11:22.) Ekyo otera okukiraba mu bantu? Obulungi bwa Eseza bwandimuyambye oba bwandimuleetedde okuba ow’amalala? Ekituufu kyali kigenda kweyoleka.
9. (a) Abaweereza ba kabaka bwe baalaba Eseza kiki kye baakola, era lwaki kiteekwa okuba nga tekyali kyangu eri Eseza ne Moluddekaayi okwawukana? (b) Lwaki Moluddekaayi yakkiriza Eseza okufumbirwa omuntu eyali tasinza Yakuwa? (Laba n’akasanduuko akali mu ssuula 16.)
9 Abaweereza ba kabaka baalaba Eseza, era baamuggya ku Moluddekaayi ne bamutwala mu lubiri emitala w’omugga. (Es. 2:8) Akaseera ako kateekwa okuba nga kaali kazibu nnyo, kubanga Eseza yali nga muwala wa Moluddekaayi. Moluddekaayi ateekwa okuba nga yali tayagala mwana oyo gwe yali akuzizza afumbirwe omuntu atasinza Yakuwa, naye yali talina ky’ayinza kukikolera. * Nga Eseza tannatwalibwa, Moluddekaayi ateekwa okuba ng’aliko bye yamubuulirira era Eseza n’abiwuliriza n’obwegendereza. Eseza bwe yali atwalibwa mu lubiri, ateekwa okuba nga muli yali yeebuuza ebintu bingi. Obulamu bwali bugenda kuba butya?
‘Yaganja mu Maaso g’Abo Bonna Abaamulabanga’
10, 11. (a) Embeera empya Eseza gye yalimu yali eyinza kumukolako ki? (b) Moluddekaayi yakiraga atya nti omwoyo gwamulumiranga nnyo Eseza?
10 Eseza gye yatwalibwa obulamu bwali bwa njawulo nnyo ku obwo bwe yali amanyidde. Yabeeranga wamu n’abawala abalala bangi abaali baggiddwa mu bitundu ebitali bimu mu bwakabaka bwa Buperusi. Baali ba mawanga ga njawulo, nga boogera ennimi za njawulo, era n’engeri gye baali batunuuliramu ebintu yali ya njawulo. Abawala abo bonna baakwasibwa omukungu eyali ayitibwa Kegayi, era ensusu zaabwe zaali zigenda kukolebwako okumala omwaka mulamba okusobola okwongera okubalungiya, era nga mu kino mwali muzingiramu n’okubasiiga omuzigo ogw’akaloosa. (Es. 2:8, 12) Kino kiyinza okuba nga kyaleetera abawala abamu okufaayo ennyo ku ndabika yaabwe, era n’okwetwala nti ba kitalo nnyo. Ate era kiyinza okuba ng’abamu kyabaleetamu omwoyo gw’okuvuganya. Embeera eno erina kye yakola ku Eseza?
11 Moluddekaayi ateekwa okuba ng’omwoyo gwamulumiranga nnyo Eseza. Bayibuli eraga nti buli lunaku yagendanga okumpi n’ennyumba abawala mwe baabeeranga asobole okumanya ebimufaako. (Es. 2:11) Moluddekaayi ateekwa okuba nga yasanyukanga buli lwe yafunanga amawulire agakwata ku Eseza, era ng’oboolyawo yagafunanga okuva eri omu ku bakozi b’omu lubiri.
12, 13. (a) Abantu Eseza be yalimu baamutwala batya? (b) Lwaki Moluddekaayi ateekwa okuba nga yasanyuka nnyo bwe yakitegeera nti Eseza yali tabuulidde balala nti yali Muyudaaya?
12 Eseza yaganja nnyo eri Kegayi, era Kegayi yamulaga ekisa kingi n’amuwa abazaana musanvu era n’ekifo ekyali kisingayo obulungi mu nnyumba y’abawala. Bayibuli era egamba nti: ‘Eseza yaganja mu maaso g’abo bonna abaamulabanga.’ (Es. 2:9, 15) Endabika ya Eseza yokka ye yaleetera abantu okumwagala? Nedda, waliwo n’ekirala.
13 Bayibuli egamba nti: “Eseza teyayogera bikwata ku bantu be wadde ab’eŋŋanda ze, kubanga Moluddekaayi yali amulagidde obutayogera.” (Es. 2:10, NW) Moluddekaayi yali agambye Eseza obutabuulira bantu nti yali Muyudaaya, kubanga yali akimanyi nti bangi baali tebaagalira ddala Bayudaaya. Nga Moluddekaayi ateekwa okuba nga yasanyuka nnyo okukimanya nti wadde nga Eseza teyali naye, yali akyali muwulize.
14. Leero abaana basobola batya okukoppa Eseza?
14 Okufaananako Eseza, ne leero abaana basobola okuleetera bazadde baabwe oba abantu ababalabirira essanyu. Ne bwe baba nga tebali na bazadde baabwe
15, 16. (a) Lwaki Eseza yaganja mu maaso ga kabaka? (b) Enkyukakyuka ey’amaanyi eyaliwo mu bulamu bwa Eseza yaleetawo kusoomooza ki gy’ali?
15 Ekiseera bwe kyatuuka Eseza okutwalibwa eri kabaka, yaweebwa eddembe okusaba kyonna kye yali awulira nti akyetaaga, oboolyawo okumuyamba okwongera okulabika obulungi. Kyokka Eseza yasaba ebyo byokka Kegayi bye yamugamba asabe. (Es. 2:15) Oboolyawo yakitegeera nti obulungi bwokka si bwe bwandisikirizza kabaka. Abantu abasinga mu lubiri olwo tebaali beetoowaze era Eseza ayinza okuba yakiraba nti obwetoowaze bwali bwa muwendo nnyo okusinga endabika ennungi.
16 Bayibuli egamba nti: “Awo kabaka n’ayagala Eseza okusinga abakazi bonna, n’alaba ekisa n’okuganja mu maaso ge okusinga abawala bonna: n’okuteeka n’ateeka engule ey’obwakabaka ku mutwe gwe n’amufuula [nnaabakyala] mu kifo kya Vasuti.” (Es. 2:17) Ng’eno yali nkyukakyuka ya maanyi mu bulamu bw’omuwala oyo Omuyudaaya eyali omwetoowaze! Eseza yali afuuse nnaabakyala, mukazi wa kabaka eyali asingayo okuba ow’amaanyi mu nsi yonna mu kiseera ekyo! Ekyo kyamuleetera okufuna amalala? Nedda.
17. (a) Eseza yakyoleka atya nti yali akyali muwulize eri Moluddekaayi? (b) Lwaki tusaanidde okukoppa ekyokulabirako kye yassaawo?
17 Eseza yeeyongera okuba omuwulize eri Moluddekaayi eyamukuza. Eky’okuba Omuyudaaya yeeyongera okukikuuma nga kyama. Ate era, Moluddekaayi bwe yamubuulira ku lukwe olwali lukoleddwa okutta Kabaka Akaswero, ensonga eyo Eseza yagitegeeza kabaka, abo abaali bakoze olukwe olwo ne bakwatibwa. (Es. 2:20-23) Eseza yasigala mwetoowaze era nga muwulize, bw’atyo n’akyoleka nti yali yeesiga Katonda we. Nga kiba kirungi nnyo okuba abawulize nga Eseza, naddala mu kiseera kino ng’abantu abasinga obungi tebakitwala nti kikulu okuba abawulize. Okufaananako Eseza, abantu abaagala Yakuwa bakitwala nti kikulu okuba abawulize.
Okukkiriza kwa Eseza Kugezesebwa
18. (a) Kiki ekiyinza okuba nga kye kyaviirako Moluddekaayi okugaana okuvunnamira Kamani? (Laba n’obugambo obuli wansi ku lupapula 131.) (b) Abaweereza ba Yakuwa abeesigwa leero bakoppa batya ekyokulabirako kya Moluddekaayi?
18 Mu lubiri mwalimu omusajja eyali ayitibwa Kamani, Kabaka Akaswero gwe yali awadde ekifo ekya waggulu. Yali amufudde katikkiro era omuwabuzi we omukulu, bw’atyo n’aba nga ye yali amuddirira mu bwakabaka bwe. Kabaka yateekawo ekiragiro nti buli muntu yalina okuvunnamiranga omukungu ono. (Es. 3:1-4) Naye etteeka eryo Moluddekaayi yalisangamu obuzibu. Yali muwulize nnyo eri kabaka, naye yali tayinza kumenya tteeka lya Katonda. Anti Kamani yali Mwagagi. Kirabika yali muzzukulu wa Agagi, kabaka w’Abamaleki, nnabbi Samwiri gwe yatta. (1 Sam. 15:33) Abamaleki baali bantu babi nnyo, era nga baali balabe ba Yakuwa ne Isiraeri. Eggwanga ly’Abamaleki Yakuwa yali yalisalira dda omusango ogw’okuzikirizibwa. * (Ma. 25:19) Tewaaliwo Muyudaaya mwesigwa yali ayinza kuvunnamira Mwamaleki. N’olwekyo Moluddekaayi yagaanira ddala okuvunnamira Kamani. Ne leero abaweereza ba Yakuwa abeesigwa banywerera ku musingi ogugamba nti: “Tuteekwa okugondera Katonda ng’omufuzi okusinga abantu.”
19. Kiki Kamani kye yali ayagala okukola, era biki bye yayogera ku Bayudaaya eri kabaka?
19 Kamani yasunguwala nnyo era n’akola olukwe okutta Moluddekaayi. Naye era yawulira ng’ekyo tekimumala. Yayagala asaanyeewo n’abantu b’eggwanga lya Moluddekaayi bonna. Yayogera eby’obulimba ku Bayudaaya aleetere kabaka okulowooza nti baali bantu babi. Wadde ng’erinnya ly’eggwanga lyabwe teyalyogera butereevu, yagamba kabaka nti baali bantu abataalina mugaso gy’ali, ‘abaali basaasaanye era nga ba njawulo ku bantu b’amawanga amalala gonna.’ N’ekyali kisingira ddala obubi, yagamba nti baali tebagondera mateeka ga kabaka, era nga kino kyali kiraga nti baali bantu bajeemu era ba mutawaana nnyo. Yeeyama okuteeka mu ggwanika lya kabaka ssente nnyingi ezandikozeseddwa mu kusanjaga Abayudaaya bonna abaali mu bwakabaka bwa Buperusi. * Kabaka Akaswero yawa Kamani empeta ye eramba, agikozese okuteeka akabonero ku biwandiiko byonna ebyali byetaagisa mu kutuukiriza ekyo kye yali ateesezza.
20, 21. (a) Amabaluwa Kamani ge yaweereza gaayisa gatya Abayudaaya mu Bwakabaka bwa Buperusi, nga mw’otwalidde ne Moluddekaayi? (b) Kiki Moluddekaayi kye yagamba Eseza okukola?
20 Mangu ddala ababaka baatalaaga obwakabaka bwonna obwa Buperusi nga basaasaanya amabaluwa agaalimu ekiragiro ky’okutta Abayudaaya. Teeberezaamu bwe kyali e Yerusaalemi ng’amawulire ago gatuuse ku Bayudaaya abaali bavudde mu buwaŋŋanguse e Babulooni era abaali bagezaako okuddamu okuzimba ekibuga ekyo ekitaaliko na bbugwe. Moluddekaayi bwe yawulira amawulire ago amabi ayinza okuba nga yalowooza ku Bayudaaya abo awamu ne mikwano gye era n’ab’eŋŋanda ze abaali babeeera mu Susani. Yayuza ebyambalo bye, n’ayambala ebibukutu ne yeeyiira evvu mu mutwe, n’agenda wakati mu kibuga n’atema emiranga. Kyokka ye Kamani yali atudde ne kabaka nga yeenywera mwenge, era nga teyeefiirayo, wadde nga yali akiraba nti Abayudaaya bangi mu Susani awamu ne mikwano gyabwe baali mu buyinike obutagambika.
21 Moluddekaayi yakiraba nti yali ateekwa okubaako ky’akolawo. Naye kiki kye yandikoze? Eseza bwe yawulira nti Moluddekaayi yali ayambadde ebibukutu era ng’ali mu kukungubaga, yamuweereza engoye ayambale naye Moluddekaayi n’agaana okuzambala. Oboolyawo Moluddekaayi yali amaze ekiseera nga yeebuuza ensonga lwaki Katonda we, Yakuwa, yali akkirizza Eseza okumuggibwako n’afumbirwa kabaka eyali asinza bakatonda ab’obulimba. Kaakano ensonga yali atandise okugitegeera. Yaweereza Eseza obubaka, n’amugamba agende eri kabaka amwegayirire ‘ku lw’abantu be.’
22. Lwaki Eseza yali atya okugenda eri bbaawe, kabaka Akaswero? (Laba n’obugambo obuli wansi.)
22 Eseza ateekwa okuba nga yatekemuka bwe yafuna obubaka obwo. Kino kyali kigezo kya maanyi nnyo gy’ali, era ebyo bye yaddamu Moluddekaayi biraga nti yali atidde nnyo. Yamujjukiza etteeka lya kabaka. Etteeka eryo lyali ligamba nti omuntu yenna eyandigenze eri kabaka nga tayitiddwa yalinanga okuttibwa okuggyako nga kabaka amuwanikidde omuggo gwe. Eseza teyalina nsonga yonna kwe yandisinzidde kulowooza nti ye kabaka yandimuwanikidde omuggo gwe, nnaddala bwe yalowooza ku kyatuuka ku Vasuti bwe yajeemera ekiragiro kya kabaka. Yagamba Moluddekaayi nti kabaka yali amaze ennaku 30 nga tamuyitanga kugenda gy’ali. Olw’okuba kabaka yali amusuuliridde bw’atyo, ayinza okuba nga yalowooza nti oboolyawo yali takyamwagala. *
23. (a) Biki Moluddekaayi bye yayogera okusobola okunyweza okukkiriza kwa Eseza? (b) Lwaki tuyinza okugamba nti Moluddekaayi yatuteerawo ekyokulabirako ekirungi?
23 Moluddekaayi yaddamu Eseza mu ngeri eyali esobola okunyweza okukkiriza kwe. Yamukakasa nti bw’atandibaddeko ky’akolawo, okulokolebwa kw’Abayudaaya kwandivudde awalala. Naye ye Eseza yandisuubidde okuwonawo nga batandise okutta Abayudaaya? Moluddekaayi yakyoleka bulungi nti yalina obwesige bwa maanyi nti Yakuwa yali tayinza kuleka bantu be kusaanyizibwawo, era nti yali ajja kutuukiriza ebisuubizo bye. (Yos. 23:14) Moluddekaayi yagamba Eseza nti: “Ani amanyi obanga eno ye nsonga lwaki wafuuka nnaabakyala?” (Es. 4:12-14, NW) Mazima ddala Moluddekaayi yatuteerawo ekyokulabirako ekirungi ennyo. Yassa obwesige bwe bwonna mu Yakuwa, Katonda we. Naffe tussa obwesige bwaffe mu Yakuwa?
Teyatya Kufa
24. Eseza yalaga atya okukkiriza okw’amaanyi era n’obuvumu?
24 Eseza yasalawo okubaako ky’akolawo. Yagamba Moluddekaayi nti yali agenda kusiiba okumala ennaku ssatu, era n’amugamba agambe Bayudaaya banne nabo basiibe. Yafundikira n’ebigambo ebyali byoleka okukkiriza okw’amaanyi n’obuvumu, bwe yagamba nti: ‘Bwe nnaaba wa kufa, kale nnaafa.’ (Es. 4:15-17) Mu nnaku ezo essatu ateekwa okuba nga yasaba nnyo Yakuwa. Kyaddaaki ekiseera kyatuuka Eseza okugenda mu maaso ga kabaka. Yayambala ebyambalo bye ebyali bisingayo okulabika obulungi era ne yeekolako bulungi nnyo, oluvannyuma n’atambula okugenda eri kabaka.
25. Nnyonnyola ebyaliwo nga Eseza agenze mu maaso ga bbaawe.
25 Ng’akatundu akasooka mu ssuula eno bwe kalaga, Eseza yagenda mu lubiri lwa kabaka. Bwe yali atambula ng’agenda, ateekwa okuba yali asaba mu mutima gwe era ateekwa okuba nga yalowooza ku bintu bingi. Yayingira mu luggya, n’atuuka we yali asobola okulengerera kabaka ku nnamulondo ye. Oboolyawo yatunuulira kabaka okulaba obanga yali mu mbeera. Bwe kiba nti yalina okulindirira okumala akaseera kabaka amulabe, akaseera ako kaalabika ng’omwaka omulamba gy’ali. Ddaaki bbaawe Akaswero yamulaba, era ateekwa okuba nga yeebuuza ekyali kimuleese, naye teyanyiiga, wabula yamuwanikira omuggo gwe ogwa zzaabu.
26. Lwaki Abakristaayo ab’amazima basaanidde okuba abavumu nga Eseza, era lwaki tugamba nti Eseza yali akyalina omulimu munene nnyo?
26 Kabaka yali akkirizza okuwulira ekyo Eseza kye yali azze okumugamba. Eseza yali atadde obulamu bwe mu kabi okusobola okulwanirira abantu be. Yayoleka okukkiriza okw’amaanyi era n’ateerawo abaweereza ba Katonda bonna ekyokulabirako ekirungi. Abakristaayo ab’amazima leero bakoppa ebyokulabirako nga bino ebirungi. Yesu yagamba nti abagoberezi be bandibadde bategeererwa ku kwagala kwe balagaŋŋana. (Soma Yokaana 13:34, 35.) Okusobola okwoleka okwagala okulinga okwo, kyetaagisa okuba n’obuvumu ng’obwa Eseza. Wadde nga Eseza yassa obulamu bwe mu kabi ku lw’abantu be ku lunaku olwo, yali tannabaako we yaabadde. Yandisobodde atya okumatiza kabaka nti omuwabuzi we Kamani yali muntu mukyamu nnyo? Yandisobodde atya okutaasa abantu be? Ebibuuzo bino bigenda kuddibwamu mu ssuula eddako.
^ lup. 2 Kirowoozebwa nti Akaswero ye yali Zakisiisi I, eyafuga obwakabaka bwa Buperusi mu kyasa eky’okutaano ng’embala eno tennatandika.
^ lup. 9 Laba akasanduuko “Ebyebuuzibwa ku Kitabo kya Eseza,” mu Ssuula 16.
^ lup. 18 Oboolyawo Kamani y’omu ku Bamaleki abatono ddala abaali bakyasigaddewo, okuva Bayibuli bw’egamba nti Abamaleki abaali ‘bawonyeewo’ baali bazikiriziddwa mu kiseera kya Kabaka Keezeekiya.
^ lup. 19 Kamani yeeyama okuwaayo ebitundu bya ffeeza 10,000, era nga ssente ezo mu kiseera kino ziba doola bukadde na bukadde. Bwe kiba nti Akaswero ye yali Zakisiisi I, ssente ezo ziteekwa okuba nga zaamusikiriza nnyo, kubanga olutalo lwe yali amaze ekiseera kiwanvu ng’ateekateeka okulwana ne Buyonaani lwali lugenda kwetaagisa ssente nnyingi nnyo ddala.
^ lup. 22 Zakisiisi I yali amanyiddwa ng’omuntu eyali akyukakyuka amangu era nga wa busungu bungi. Munnabyafaayo Omuyonaani ayitibwa Herodotus yawandiika ebimu ku ebyo Zakisiisi bye yakola mu lutalo Buperusi lwe yalwana ne Buyonaani. Kabaka oyo yalagira bazimbe olutindo ku mukutu gw’e Hellespont. Omuyaga ogw’amaanyi bwe gwayonoona olutindo olwo, yalagira nti abo abaaluzimba batemweko emitwe. Era yalagira n’abasajja be bakube kibooko amazzi g’omukutu ogwo “okugabonereza,” ng’eno bwe basoma n’ekiwandiiko ekigavumirira. Mu lutalo lwe lumu olwo, nnaggagga omu bwe yamusaba aleme kuyingiza mwana we mu magye, Zakisiisi yasalamu omwana oyo ebitundu bibiri, ebitundu ebyo ne biteekebwa abantu we baali basobola okubirabira, kibe kya kulabirako gye bali.


text:
Kkolera y’akatta 3 e Kasese , 80 bapookya .
Abantu basatu be baakafa oluvannyuma lw’ekirwadde kya kkolera okubalukwawo mu Disitulikiti y’e Kasese ssabbiiti ewedde ate abalala 80 bali mu malwaliro bapookya.
Okusinziira ku Dr. Alphose Gatare akulira eddwaliro lya Bwera General Hospital, agamba nti bano abasatu baafudde lunaku lwa jjo
Dr. Gitare agamba nti eddwaliro lino libade likyalafuubana okufuna eddagala erijjanjaba ekirwadde kya Kkolera okuva mu tterekero lya Gavumenti ery’eddagala erya National Medical Stores.
Eddwaliro ly’e Bwera liriraanye ensalo ya DRC ebadde etawaanyizibwa ennyo ekirwadde kya Kkolera nga n’oluusi abalwadde babadde bava e Congo nebasala okudda e Uganda ku ddwaliro.


text:
Hon. Kasibante akolokose ekya Minisita Kamya okuyisa olugaayu mu biteeso bya KCCA
Omubaka mu Palamenti owa Lubaga ey'amambuka akolokose ekya Minisita avunaanyizibwa ku nsonga za Kampala, Olive Betty Namisango Kamya okuyisanga olugaayu mu biteese ebiyisibwa olukiiko lwa KCCA ate nga ebiteeso bino okuyita kitwala ssente z'omuwi w'omusolo.
Kasibante bw'abadde ayogerako ne Bannamawulire ku City Hall mu Kampala , ategeezezza nti kikyamu nnyo abakulembeze obutawa kitiibwa mirimu gya bitongole.
Omubaka era alabudde ba Kkansala ba KCCA abaagenda mu lusirika lwa NRM e Kyankwanzi nti kiri mu nteekateeka za NRM okugulirira ba kkansala bano bakole ekyo NRM kyeyagala


text:
Olugero 60: Abbigayiri ne Dawudi
OMANYI omukazi oyo afaanana obulungi ajja okusisinkana Dawudi? Erinnya lye ye Abbigayiri. Wa magezi era aziyiza Dawudi okukola ekintu ekibi. Naye nga tetunnaba kuyiga ku ekyo, ka tusooke tulabe ebibadde bituuka ku Dawudi.
Oluvannyuma lwa Dawudi okudduka Sawulo, yeekweka mu mpuku. Baganda be n’ab’eŋŋanda ze abalala bamwegattako. Bonna awamu abasajja nga 400 bamwegattako, era Dawudi afuuka omukulembeze waabwe. Dawudi agenda eri kabaka wa Mowaabu n’amugamba: ‘Nkusaba okkirize kitange ne mmange babeere wano okutuusa lwe nnaamanya ekinaantuukako.’ Oluvannyuma Dawudi n’abasajja be beekweka mu nsozi.
Kyali luvannyuma lwa kino Dawudi n’asisinkana Abbigayiri. Mwami we Nabali musajja mugagga alina ettaka ery’obwanannyini. Alina endiga 3,000 n’embuzi 1,000. Nabali musajja mubi. Naye mukazi we Abbigayiri alabika bulungi nnyo. Era, amanyi ekituufu eky’okukola. Lumu awonya n’ab’omu maka ge. Ka tulabe mu ngeri ki.
Dawudi n’abasajja be babadde ba kisa nnyo eri Nabali. Bamuyambye okukuuma endiga ze. Lumu, Dawudi atuma abasajja be okufuna obuyambi ewa Nabali. Abasajja ba Dawudi bagenda ewa Nabali era bamusanga ng’asala ebyoya ku ndiga ze wamu n’abaweereza be. Lunaku lwa mbaga, era Nabali alina eby’okulya ebirungi bingi. Bwe bati abasajja ba Dawudi bwe bagamba: ‘Tubadde ba kisa gy’oli. Tetubbye n’emu ku ndiga zo, naye tukuyambye okuzirabirira. Kaakati, tukusaba otuweeyo ku mmere.’
‘Sijja kuwa mmere yange basajja nga mmwe,’ bw’atyo Nabali bw’agamba. Ayogera bubi nnyo era ayogera ebintu ebibi ku Dawudi. Abasajja bwe baddayo ne babuulira Dawudi ebibaddewo, Dawudi asunguwala nnyo. ‘Mukwate ebitala byammwe!’ bw’atyo bw’agamba abasajja be. Era bagenda okutta Nabali n’abasajja be.
Omu ku basajja ba Nabali eyawulira ebigambo ebibi Nabali bye yayogera, ategeeza Abbigayiri ebibaddewo. Amangu ago, Abbigayiri ateekateeka emmere. Agitikka ku ndogoyi, n’atandika olugendo lwe. Bw’asisinkana Dawudi, ava ku ndogoyi ye, n’avuunama wansi era n’agamba: ‘Ssebo, tossa mwoyo ku bigambo bya mwami wange Nabali. Musirusiru, era akola ebintu eby’obusiru. Ekirabo kiikino. Nkusaba okitwale, era otusonyiwe olw’ebyo ebibaddewo.’
‘Oli mukazi wa magezi,’ bw’atyo Dawudi bw’addamu. ‘Onziyizza okutta Nabali okumusasula olw’obubi bwe. Kati ddayo ewammwe mu mirembe.’ Oluvannyuma, Nabali ng’afudde, Abbigayiri afuuka omu ku bakazi ba Dawudi.
1 Samwiri 22:1-4; 25:1-43.
Ebibuuzo
- Omukazi oyo mu kifaananyi ajja okusisinkana Dawudi y’ani, era muntu wa ngeri ki?
- Nabali y’ani?
- Lwaki Dawudi atuma abamu ku basajja be okusaba Nabali obuyambi?
- Nabali agamba ki abasajja ba Dawudi era Dawudi akola ki?
- Abbigayiri akiraga atya nti mukazi mugezi?
Ebibuuzo ebyongerezeddwako
- Soma 1 Samwiri 22:1-4.
Ab’eŋŋanda za Dawudi baateekawo batya ekyokulabirako ekirungi ekikwata ku ngeri gye tulina okuyambaganamu ffekka na ffekka mu luganda olw’Ekikristaayo? (Nge. 17:17; 1 Bas. 5:14)
- Soma 1 Samwiri 25:1-43.
Lwaki Nabali ayogerwako ng’omuntu anyomoola abalala? (1 Sam. 25:2-5, 10, 14, 21, 25)
Abakazi Abakristaayo bayinza kuyigira ki ku kyokulabirako kya Abbigayiri? (1 Sam. 25:32, 33; Nge.31:26; Bef. 5:24)
Bintu ki ebibiri ebibi Abbigayiri bye yaziyiza Dawudi okukola? (1 Sam. 25:31, 33; Bar. 12:19; Bef. 4:26)
Engeri Dawudi gye yeeyisaamu oluvannyuma lw’okuwulira ebigambo bya Abbigayiri eyamba etya abasajja leero okuba n’endowooza ya Yakuwa ku bakazi? (Bik. 21:8, 9; Bar. 2:11; 1 Peet. 3:7)